qundao/data-zh-poetry huggingface dataset:
偈頌二十首·其一六
作者：釋如珙
朝代：宋

人有黄金宅，棄之徒自忙。
北風連地起，吹雪上眉梁。
杳杳黄泉路，難逢日月光。
吾儂如此說，且去審思量。
偈頌二十首·其一四
作者：釋如珙
朝代：宋

稱心稱意可長保，上苑名園春日花。
一箇尖頭茅屋下，長年無事道人家。
偈頌二十首·其七
作者：釋如珙
朝代：宋

清浄世界清浄人，濁惡世界濁惡人。
隨性所轉移不得，總是娘生一箇身。
偈頌二十首·其三
作者：釋如珙
朝代：宋

人心到老不知休，心若休時萬事休。
水上葫蘆捺得住，始信橋流水不流。
偈頌二十首·其九
作者：釋如珙
朝代：宋

老已無心走市廛，娑羅樹下展身眠。
餘生一了一切了，不去燒香向佛前。
偈頌二十首·其二
作者：釋如珙
朝代：宋

月在水中撈不上，徒勞戳碎水中天。
夜深山寺開門睡，月自飛來到面前。
偈頌二十首·其二〇
作者：釋如珙
朝代：宋

吾家不甚遥，看取脚下路。
紅日上山頭，石羊草裏卧。
人間一百年，彈指聲中過。
柴門無鎖鑰，白雲自來去。
偈頌二十首·其五
作者：釋如珙
朝代：宋

樓上五更鐘未動，人間萬事已營營。
明朝一飯先書籍，那取工夫細度量。
偈頌二十首·其八
作者：釋如珙
朝代：宋

觸目盡是清浄地，清浄地上無佛住。
趙州教人急走過，狸奴倒上菩提樹。
偈頌二十首·其六
作者：釋如珙
朝代：宋

諸佛面前求早悟，衆生界上幾曾迷。
本源自性天真佛，日用中間無少虧。
偈頌二十首·其四
作者：釋如珙
朝代：宋

貪瞋癡衆生根本，衆生根本佛根本。
佛無衆生不成佛，是故衆生佛根本。
到中山寶首座房
作者：釋如珙
朝代：宋

巖房終日冷沈沈，經案塵埃一寸深。
五十餘年如此過，道人行世太無心。
塔偈
作者：釋如珙
朝代：宋

午夜髑髏吟，山空片月明。
西方無浄土，只有彌陀經。
塔銘
作者：釋如珙
朝代：宋

天生一穴，藏吾枯骨。
骨朽成土，土能生物。
結箇葫蘆，掛趙州壁。
永脫輪迴，超三世佛。
天目和尚贊
作者：釋如珙
朝代：宋

不道先師具大眼目，只道先師無肯路。
還有知得者麽，楊岐之衣到松源師祖不傳，臨終謂兄弟久聚。
正路行者有，只不能用黑豆法。
難以荷負正宗，臨濟佛法到此平沈。
痛哉痛哉，以此見先師，深得師祖之旨矣。
天目和尚贊松源和尚像永長老請贊
作者：釋如珙
朝代：宋

我祖之真，是真非真。
我父之贊，是贊非贊。
非真是真，非贊是贊。
塞破虛空，斷楊岐旨，滅臨濟宗。
分付定水，打鳳羅龍。
寄予藏主
作者：釋如珙
朝代：宋

要成大樹作陰凉，放教片心如泥去。
雲門一舉四十九，臨濟大師無本據。
寄寶藏主
作者：釋如珙
朝代：宋

識塵消落盡，本性自圓明。
動靜無差異，語言只似常。
後到不過此，先來亦只寧。
坐禪一片石，松樹長青青。
寄息首座
作者：釋如珙
朝代：宋

黄檗三度打臨濟，睦州合喫棒三千。
乾坤儱侗無今古，猛將不來邊上眠。
寄明藏主
作者：釋如珙
朝代：宋

一顆如來藏裡珠，靈光爍破衆人疑。
大千沙界無塵土，即是塵勞未脫時。
寄梓巖西堂和尚
作者：釋如珙
朝代：宋

每問往來興寢事，惟言閉戶自安禪。
西丘壽到八十四，住院都盧無十年。
寄海藏主
作者：釋如珙
朝代：宋

佛佛授手無多子，祖祖相傳似海深。
昨夜西風撼門扇，天明無跡可追尋。
寄灌頂長老
作者：釋如珙
朝代：宋

半夜鶴鳴山月吟，山翁獨坐破柴床。
幾番劫石成灰去，一點靈光照世明。
寄琢間和尚
作者：釋如珙
朝代：宋

聞得去年交院事，世間誰識老師心。
青山綠水門前有，浄土西方不去尋。
寄端書記
作者：釋如珙
朝代：宋

青猿長短聲，獨自倚廊柱。
三際俱不來，一片冷泉水。
非唯無衆生，無佛亦無己。
短句與長吟，遣興適意耳。
半夜落霜華，日輪正卓午。
寥寥天地間，只有寒山子。
寄雪竇千峰琬西堂
作者：釋如珙
朝代：宋

千丈崖根芋火香，天上日輪正卓午。
東土西乾無祖師，白頭老僧七十五。
寄靈仲通姪
作者：釋如珙
朝代：宋

一樓山色好，山是飛來山。
座上方外友，身心俱閒閒。
秋來幾夜夢，踏月到其間。
更轉語方定，瓦爐香未殘。
一偈聊相寄，山寮長日關。
寒山贊
作者：釋如珙
朝代：宋

做詩無題目，只要寫心源。
心源雖難搆，淺深在目前。
白雲抱幽石，藤花樹上紆。
豐干不識你，道你是文殊。
彌陀懸鼓相贊
作者：釋如珙
朝代：宋

彩雲縹緲懸紅日，瞻彼慈容大導師。
四十八願丘山重，衆生雜念亂如絲。
拾得贊
作者：釋如珙
朝代：宋

是誰拾得你，便名爲拾得。
手把粗糲藜，要打天邊月。
埽地却有功，眼界得浄潔。
閭丘太守來，也解生欣悅。
楊岐和尚贊
作者：釋如珙
朝代：宋

屋老四壁疎，雪珠床上跳。
猶有閑情懷，對白雲發笑。
此菴歌
作者：釋如珙
朝代：宋

吾結此菴寄殘影，有問此菴壞不壞。
一語發出甚奇怪，隨他口下答不壞。
凡屬形相皆是壞，爲甚此菴却不壞。
六窗俱透無一物，常光無內亦無外。
劫火洞然大千壞，吾結此菴實不壞。
行住坐卧於其中，只是尋常箇境界。
有時松風閒舉話，萬象森羅齊爽快。
歸山
作者：釋如珙
朝代：宋

衰老歸山寮，山寮無雜事。
柴床石枕頭，長伸兩脚睡。
寒拾約不來，豐干騎虎至。
虎性本不馴，蒼苔都踏碎。
春風補得完，八八六十四。
永藏主到鴈蕩山放牧寮請益
作者：釋如珙
朝代：宋

老來自病救不了，佛病祖病孰能排。
壁上葫蘆風打落，床頭拄杖被塵埋。
清藏主歸鄉省親
作者：釋如珙
朝代：宋

入我門來先割愛，胡爲舊路又重行。
娑婆世界多寒暑，一箇皮囊幾度生。
示恩藏主
作者：釋如珙
朝代：宋

道在目前無變易，只緣體悉有親疎。
黄梅夜半傳衣鉢，七百人中一老盧。
示收侍者
作者：釋如珙
朝代：宋

人言不是面通紅，此病流來自劫空。
拈出洞山三頓棒，慈明老漢得黄龍。
示明侍者
作者：釋如珙
朝代：宋

布毛吹起便悟去，未吹布毛何不悟。
三三九九八十一，雲門大師有抽顧。
示椿藏主
作者：釋如珙
朝代：宋

一夏工夫打不徹，百千億劫不消磨。
金烏玉兔長相逐，鴈蕩峰頭見也麽。
示然侍者
作者：釋如珙
朝代：宋

以法傳法獅子吼，以心傳心鐵牛機。
十方世界無行路，圓覺空中有路歸。
示至侍者
作者：釋如珙
朝代：宋

我宗無語亦無法，獼猴各佩古菱花。
昏衢燭破無今古，大地衆生盡到家。
示莫侍者
作者：釋如珙
朝代：宋

參禪只要見得盡，見得盡時無障礙。
六箇門頭長日開，聲香味觸常三昧。
示霞上人
作者：釋如珙
朝代：宋

一大藏教言外薦，十方剎土目前看。
老僧住世無多日，只要闍梨心地安。
禪人畫師像請贊·其三
作者：釋如珙
朝代：宋

黄檗不是臨濟，爭打六十拄杖。
較之七佛已前，都無許多勞攘。
即是吾真種草，何須特地寫像。
禪人畫師像請贊·其二
作者：釋如珙
朝代：宋

尺璧千丈石，寸金萬里沙。
揀辨俱不得，達磨返流沙。
禪人畫師像請贊·其五
作者：釋如珙
朝代：宋

一喝從馬師起，臨濟承虛接響。
病叟本無氣力，不能學這般承。
禪人畫師像請贊·其六
作者：釋如珙
朝代：宋

栽菜根向上，種豆要收穀。
不必生疑訝，今年六十六。
禪人畫師像請贊·其四
作者：釋如珙
朝代：宋

持刀殺人，人心不死。
赤手殺人，人心不死。
伎倆俱盡，人心自死。
禪月大師畫羅漢像贊
作者：釋如珙
朝代：宋

禪月羅漢應身，畫出羅漢形像。
絲毫無得滲漏，虛空捏作一團。
拈來掛虛空中，咄咄咄咄咄咄。
虎丘隆和尚贊
作者：釋如珙
朝代：宋

睡虎一嘯，虛空掇轉。
南辰居北，北辰居南。
馿作馿鳴，犬作犬吠。
外道消滅，正宗亦無。
豐干贊
作者：釋如珙
朝代：宋

人心既無，虎心亦無。
騎來騎去，是汝是吾。
松門杳杳，朗月輪孤。
趙州和尚贊
作者：釋如珙
朝代：宋

有底道趙州說禪，近在口皮邊，遠過河沙國，總描邈不著。
鎮州出大蘿蔔頭，是他親見南泉。
觀音院壁上，掛箇葫蘆，風吹不落。
送一維那
作者：釋如珙
朝代：宋

扣我山寮門，乃是我法姪。
來情不用推，一一皆著實。
生柴带葉燒，新水敲冰汲。
難得再相逢，今年六十七。
歸去望東溟，天岸一團日。
送契首座住鴈山靈峰
作者：釋如珙
朝代：宋

曷送住持芝下寺，祖翁一箇破砂盆。
寒酸固是難開眼，煮飯猶堪煮菜根。
送徹上人遊台鴈
作者：釋如珙
朝代：宋

多人乞語過台鴈，上人亦向那邊遊。
寒拾不能登妙覺，只爲貪著山水幽。
巨羅長年抱膝坐，癡癡更是不知休。
春花正開香滿路，日輪卓午山氣收。
乘興去時宜速速，乘興回來莫悠悠。
送明藏主
作者：釋如珙
朝代：宋

門內天地闊，門外山水長。
一句未脫口，遍界是冰霜。
寒光奪夜月，鬼神不敢當。
本來清浄性，胸中無留藏。
拾得是我弟，寒山是我兄。
明朝相隨去，一錫兼一瓶。
送權侍者遊洞庭
作者：釋如珙
朝代：宋

七十二峰波面出，盧公去後石屏存。
高歌數曲遊三日，圖畫又添僧一尊。
送琦上人
作者：釋如珙
朝代：宋

萬里無寸草，出門便是草。
十年歸不得，忘却來時道。
今歲秋事早，凉風生木杪。
拄杖挑鉢囊，銳志不小小。
孰顧他洞山，瀏陽寒拾老。
衲僧家行履，不可得尋討。
送真藏主
作者：釋如珙
朝代：宋

達磨不曾來東土，二祖亦不往西天。
一條古路生荆棘，更無佛法可流傳。
送茂侍者
作者：釋如珙
朝代：宋

一鶚度秋空，秋空無影跡。
千人萬人海，聚頭空唧唧。
點黑楊岐衣，鷲峰藏得密。
寒暑知幾年，分付當有日。
談玄說妙者，脫去情塵執。
送靈石齊物長老
作者：釋如珙
朝代：宋

方丈守職莫輕忽，自然久久見全功。
楊岐只是會監寺，踢出馿兒振祖風。
過竹田西堂無相菴房
作者：釋如珙
朝代：宋

懶舉話頭嫌鼻祖，燒香那肯禮西方。
空房消盡閑心識，日往月來不見長。
道藏主號物外因作此偈
作者：釋如珙
朝代：宋

何處是物外，徒然勞指註。
物物皆唯我，我實無比喻。
去却我一字，動靜隨所寓。
靈光遍寰宇，今古絕來去。
達磨大師贊
作者：釋如珙
朝代：宋

破六宗己見固是，折莖蘆渡江還非。
大道等虛空，非虛空之量。
大道同日月，踰日月之明。
一華開五葉，結果自然成。
雁山
作者：釋如珙
朝代：宋

石龍滴滴鼻中水，二十名泉類莫齊。
頭白山翁貪潄齒，杖藜逐石過橋西。
頌古四十五首·其一
作者：釋如珙
朝代：宋

世尊拈花，迦葉微笑。
正法眼藏，涅槃妙心。
頌古四十五首·其一〇
作者：釋如珙
朝代：宋

聞聲不見形，撼樹却惺惺。
體用何須論，歸家落日明。
頌古四十五首·其一一
作者：釋如珙
朝代：宋

荒院天寒燒木佛，一堆紅燄對枯床。
渾身終夜烘烘暖，罪過難教院主當。
頌古四十五首·其一七
作者：釋如珙
朝代：宋

佛手馿脚容易見，最難道處是生緣。
黄梅不是周家子，七歲傳衣便會禪。
頌古四十五首·其一三
作者：釋如珙
朝代：宋

補陀巖上，白衣觀音。
聞聲悟道，見色明心。
頌古四十五首·其一九
作者：釋如珙
朝代：宋

受惠當思報，將他一餠回。
出家緣法到，當下得心灰。
頌古四十五首·其一二
作者：釋如珙
朝代：宋

廓然無聖真實語，對朕者誰心未息。
本光燦爛照十方，無量劫來到今日。
頌古四十五首·其一五
作者：釋如珙
朝代：宋

洞水無緣會逆流，見他苦切故相酬。
西來祖意實無意，妄想狂心歇便休。
頌古四十五首·其一八
作者：釋如珙
朝代：宋

千載靈龜庵下出，團團骨上卦重重。
草鞋蓋却無頭尾，且聽傍人定吉凶。
頌古四十五首·其一六
作者：釋如珙
朝代：宋

白水田邊問路頭，雪眉婆子打耕牛。
草鞋泥滑青山遠，不是愁人也著愁。
頌古四十五首·其一四
作者：釋如珙
朝代：宋

只將乍入來伸請，一到叢林志便高。
喫粥了也洗鉢去，宗師不用更忉忉。
頌古四十五首·其七
作者：釋如珙
朝代：宋

一般顔色兩般名，紙蓋難瞞衆眼睛。
雪嶺當時便封轉，閩王猶未息疑情。
頌古四十五首·其三
作者：釋如珙
朝代：宋

覓心不得疑情息，與汝安心萬事休。
十萬里沙來又去，杖挑隻履在肩頭。
頌古四十五首·其三〇
作者：釋如珙
朝代：宋

大地一隻眼，誰敢屙其中。
鍬子寄將去，那知到雪峰。
頌古四十五首·其三一
作者：釋如珙
朝代：宋

不曾出門去，莊上喫油糍。
莊主歸相謝，侍者不得知。
頌古四十五首·其三七
作者：釋如珙
朝代：宋

圓相中間坐底誰，便施女拜各呈機。
國師道大徧天下，未許尋常人得知。
頌古四十五首·其三三
作者：釋如珙
朝代：宋

擔一片板在肩頭，如何得到空王地。
睦州古佛多垂慈，要你自家放捨去。
頌古四十五首·其三九
作者：釋如珙
朝代：宋

尊者策眉王不會，十方剎土古風清。
佛齋勝會親曾預，不是尋堂粥飯僧。
頌古四十五首·其三二
作者：釋如珙
朝代：宋

塵中辨主問巖頭，心識如何曾得休。
鼻孔眼睛都要見，銅砂鑼裏滿盛油。
頌古四十五首·其三五
作者：釋如珙
朝代：宋

坐禪成佛生妄見，磨磚作鏡妄尤多。
打車打牛俱是妄，攪得心腸沒奈何。
頌古四十五首·其三八
作者：釋如珙
朝代：宋

千里同風見不差，僧持此語報玄沙。
不知蹉過如何也，莫是玄沙蹉過他。
頌古四十五首·其三六
作者：釋如珙
朝代：宋

豈要共出一隻手，只教喚著沙彌來。
鐵鐺無脚又無耳，牆下春深薺葉開。
頌古四十五首·其三四
作者：釋如珙
朝代：宋

你若學他看，牛皮真箇穿。
長年橫案上，字義自然圓。
頌古四十五首·其九
作者：釋如珙
朝代：宋

曲設多方驗作家，有誰親見老玄沙。
耳聾口啞眼睛瞎，五濁衆生數似麻。
頌古四十五首·其二
作者：釋如珙
朝代：宋

是定出得不得，關捩初無多子。
文殊神通太過，罔明輕輕彈指。
頌古四十五首·其二〇
作者：釋如珙
朝代：宋

學者疑心尚未休，飽柴飽水坐牛頭。
子期不用黄金鑄，末世知音有趙州。
頌古四十五首·其二一
作者：釋如珙
朝代：宋

心燈不可付，祖印亦難傳。
野鴨飛過去，搊得鼻頭穿。
頌古四十五首·其二七
作者：釋如珙
朝代：宋

密啟深深意，禪和不用疑。
恰得三年活，言中果有期。
頌古四十五首·其二三
作者：釋如珙
朝代：宋

牙齒唇皮包不過，吾家密事俗人知。
首座出院未爲過，長老罰油方合宜。
頌古四十五首·其二九
作者：釋如珙
朝代：宋

螻蟻皆有佛性，爲甚狗子却無。
趙州觀音院裡，壁上掛箇胡蘆。
頌古四十五首·其二二
作者：釋如珙
朝代：宋

一刀成兩段，釋得二僧爭。
草鞋頭戴出，貓兒無再生。
頌古四十五首·其二五
作者：釋如珙
朝代：宋

鐘鳴衆集歸方丈，苦殺堂頭請法人。
法法本來無一法，若言無法法纏身。
頌古四十五首·其二八
作者：釋如珙
朝代：宋

秘魔提杈起，驗你本來人。
得在杈下死，不負此生身。
頌古四十五首·其二六
作者：釋如珙
朝代：宋

托鉢回身去，鐘鼓未鳴時。
不會末後句，只有奯心知。
頌古四十五首·其二四
作者：釋如珙
朝代：宋

人來面壁成多事，爭得心開見本源。
空劫已前諸佛子，話頭不舉自然圓。
頌古四十五首·其五
作者：釋如珙
朝代：宋

問你地藏知不知，下頭註脚萬千千。
算沙入海徒疲倦，不若教他了目前。
頌古四十五首·其八
作者：釋如珙
朝代：宋

相公問道古來有，指水指天只藥山。
總是祇園聽法者，如今分布在人間。
頌古四十五首·其六
作者：釋如珙
朝代：宋

真正道流行脚去，護身符子不須擔。
國師實爲耽源切，不是臨岐作對談。
頌古四十五首·其四
作者：釋如珙
朝代：宋

我瞿曇佛，具正徧知。
子母分解，只在當時。
頌古四十五首·其四〇
作者：釋如珙
朝代：宋

二十年來不具眼，茅菴燒却是徒爲。
三春暖氣無多子，真實之言亦可師。
頌古四十五首·其四一
作者：釋如珙
朝代：宋

只一箇休去，伎倆自然消。
諸聖在甚處，脚下路條條。
頌古四十五首·其四三
作者：釋如珙
朝代：宋

北斗裏藏身，虛空中出沒。
道得一句來，日頭東畔出。
頌古四十五首·其四二
作者：釋如珙
朝代：宋

斬蛇却非小小事，直是教他脫苦輪。
座主高茅心未泯，如何胡亂妄通言。
頌古四十五首·其四五
作者：釋如珙
朝代：宋

藥山手中書佛字，問他端爾要心開。
只將佛字爲酬對，元是曾持五戒來。
頌古四十五首·其四四
作者：釋如珙
朝代：宋

設粥殷勤請念誦，白槌各爲念摩訶。
上來功德要圓滿，復去厨頭打破鍋。
頌古五首·其一
作者：釋如琰
朝代：宋

示疾毗耶方丈，文殊亦難近傍。
看來無藥可醫，只是忌口爲上。
頌古五首·其三
作者：釋如琰
朝代：宋

蹉過跨門一機，昧却見成公案。
子湖指處太親，直須急著眼看。
頌古五首·其二
作者：釋如琰
朝代：宋

問處分明答處端，還同雙劍倚天寒。
一從樓閣門開後，滿面慚惶無處安。
頌古五首·其五
作者：釋如琰
朝代：宋

趙州老漢熱心腸，一盞粗茶驗當行。
回首路傍橋斷處，白蘋紅蓼映斜陽。
頌古五首·其四
作者：釋如琰
朝代：宋

夾嶠當年錯用心，貪他香餌被他擒。
點頭三下無言說，水闊山遥恨轉深。
了翁
作者：釋妙倫
朝代：宋

踏斷草鞋，拗折拄杖。
徹底風流，匙挑不上。
擬問如何，擘面便掌。
偈頌二十二首·其一
作者：釋妙倫
朝代：宋

空兮空兮無背面，拈起豁然成兩片。
搭向南屏山角頭，千古萬古少人見。
要見麽，金烏飛上琉璃殿。
偈頌二十二首·其一〇
作者：釋妙倫
朝代：宋

日暖噴庭花，風輕摇岸柳。
雙林入滅老臊胡，至今猶露摩胸手。
偈頌二十二首·其一七
作者：釋妙倫
朝代：宋

年年是好年，日日是好日。
南山今日好處又非常，石人起拜木人揖。
蛇生角，虎插翼。
偈頌二十二首·其一九
作者：釋妙倫
朝代：宋

雲收幽谷靜，雨歇幽澗鳴。
風暖幽鳥語，日融幽草青。
二祖不知，截斷一手臂。
歸宗不會，拭壞雙眼睛。
致使衲僧，箇箇半疑半信，半醉半醒。
爭知道自來滿口，咀華而嚼英。
偈頌二十二首·其一二
作者：釋妙倫
朝代：宋

玉纜纖纖布嫩芽，香苞朶朶依新葉。
化工底事把天機，剖腹傾心俱漏泄。
偈頌二十二首·其一六
作者：釋妙倫
朝代：宋

安眠露地牛，未脫黄金索。
常在顧盼中，牧童難捉摸。
偈頌二十二首·其九
作者：釋妙倫
朝代：宋

渚流虹影，樞繞電光。
聖人出現，化洽殊方。
偈頌二十二首·其二
作者：釋妙倫
朝代：宋

一自休戈見太平，跨龍仙去彩霞輕。
感恩惟有西湖水，夜夜清波蘸月明。
偈頌二十二首·其二〇
作者：釋妙倫
朝代：宋

九十日一夏，始終無縫罅。
拶到末梢頭，有箇好說話。
長爪梵志註九經，瞎眼波斯書八卦。
偈頌二十二首·其八
作者：釋妙倫
朝代：宋

西風一陣惡，北林平地摧。
曉猿夜鶴，驚怨空徘徊。
哀哉哀哉，戒光猶自照高臺。
偈頌二十二首·其六
作者：釋妙倫
朝代：宋

庭前黄葉墜，嶺上白雲屯。
風味無多子，何人共我論。
偈頌二十二首·其四
作者：釋妙倫
朝代：宋

月臨粉壁間尤白，燭入紗籠裏更紅。
夜冷井邊聞落葉，已驚秋色到梧桐。
偈頌八十五首·其一一
作者：釋妙倫
朝代：宋

布袋打開，拄杖拈起。
去也由你，住也由你。
偈頌八十五首·其一二
作者：釋妙倫
朝代：宋

靈山話月，曹溪指月。
檢點將來，只得半橛。
偈頌八十五首·其一五
作者：釋妙倫
朝代：宋

面面相對，心心相知。
人情若好，喫水也肥。
偈頌八十五首·其一六
作者：釋妙倫
朝代：宋

沙鷗盡日戲江濱，幾度浮來幾度沈。
漁笛一聲驚起去，依前飛下碧波心。
偈頌八十五首·其一四
作者：釋妙倫
朝代：宋

一夏九十日，今朝事已周。
寒山逢拾得，把手話來由。
且道話箇什麽，梨出青州，棗出鄭州。
偈頌八十五首·其七〇
作者：釋妙倫
朝代：宋

送春賸欲舉金樽，客不開襟怎與論。
自飲一盃歸去後，喜逢家樂閙黄昏。
偈頌八十五首·其七一
作者：釋妙倫
朝代：宋

五峰影裏，雙澗聲中。
有大寶藏，八面玲瓏。
偈頌八十五首·其七七
作者：釋妙倫
朝代：宋

一從醉別畫堂前，鬢亂釵橫語笑顛。
最是惱人腸肚處，借婆裙子拜婆年。
偈頌八十五首·其七三
作者：釋妙倫
朝代：宋

足不履地，頭不頂天。
纔識雙澗，便見雙泉。
問有今古，答無正偏。
若也未曉，細嚼黄連。
偈頌八十五首·其七五
作者：釋妙倫
朝代：宋

淘沙得金，鑿石得玉。
張弓得鳥，擲釣得魚。
偈頌八十五首·其七八
作者：釋妙倫
朝代：宋

正朝握拂，埽蕩窠窟。
左揀牛溲，右選馬勃。
豎作一團，是甚臭鶻。
分付諸人，洗腸換骨。
偈頌八十五首·其七六
作者：釋妙倫
朝代：宋

門外一犬吠，櫩前一鳥鳴。
天際半鈎新月，移影上疎櫺。
憶得雪山六載，凍不死，餓不殺，夜半見明星。
偈頌八十五首·其三一
作者：釋妙倫
朝代：宋

秋雲秋水兩依依，塞鴈聲聲度翠微。
多向洞庭芳草岸，楚天空闊不知歸。
偈頌八十五首·其三七
作者：釋妙倫
朝代：宋

後園馿喫草，開口見心肝。
潘閬倒騎處，有誰能解看。
偈頌八十五首·其三三
作者：釋妙倫
朝代：宋

九日重陽節，淵明採菊時。
黄花到處有，何止在東籬。
偈頌八十五首·其三二
作者：釋妙倫
朝代：宋

瑞巖老還債，出生雙耳聵。
扣道道不知，問禪禪不會。
怕冷收帽裙，愛凉解衣带。
上下相依不相怪，由來彼此肚皮大。
偈頌八十五首·其三八
作者：釋妙倫
朝代：宋

小魚吞大魚，尾巴露一橛。
漁翁醉不知，空把絲綸掣。
偈頌八十五首·其三四
作者：釋妙倫
朝代：宋

華山突兀聳蒼穹，坐斷坤維千萬峰。
潘閬騎馿山下過，只聞啼鳥閙春風。
偈頌八十五首·其二〇
作者：釋妙倫
朝代：宋

內不放出，外不放入。
眨得眼來，鐵壁鐵壁。
偈頌八十五首·其二三
作者：釋妙倫
朝代：宋

祇園千樹秀，浄土九蓮敷。
多少參玄士，茫茫在半途。
偈頌八十五首·其二五
作者：釋妙倫
朝代：宋

隠隠烟村聞犬吠，欲尋尋不見人家。
忽於橋斷溪回處，流出碧桃三四花。
偈頌八十五首·其二八
作者：釋妙倫
朝代：宋

那一通，你問我，玄關倒插無鬚鎖。
等閒一掣掣得開，三箇老婆相對坐。
偈頌八十五首·其五二
作者：釋妙倫
朝代：宋

庭前新吐一花紅，襲襲馨香醉蜜蜂。
公子見來情興動，倒吹玉笛弄春風。
偈頌八十五首·其五八
作者：釋妙倫
朝代：宋

村翁因事扣巫師，禍福通腸直示伊。
獲得黄金家富貴，幾多空自起狐疑。
偈頌八十五首·其五六
作者：釋妙倫
朝代：宋

百花叢裏躍鞭過，俊逸風流有許多。
未第儒生偷眼覷，滿懷無柰舊愁何。
偈頌八十五首·其五四
作者：釋妙倫
朝代：宋

小姑將彩對花縫，半是深青半是紅。
被賊一時偷去了，渾家空自暗搥胸。
偈頌八十五首·其八〇
作者：釋妙倫
朝代：宋

竇八抽身已敗贓，偷兒曲爲巧遮藏。
一家著賊猶閑事，攪斷平人幾肚腸。
偈頌八十五首·其八一
作者：釋妙倫
朝代：宋

明珠璨璨對人傾，是甚多年魚眼睛。
拋撒滿前收不上，糞箕埽箒亂縱橫。
偈頌八十五首·其八三
作者：釋妙倫
朝代：宋

掃蕩邊塵未著勞，折弓戲把射青霄。
滿攀自覺無多力，隨手那知落一鵰。
偈頌八十五首·其八五
作者：釋妙倫
朝代：宋

將軍令下閃旌旗，胡騎紛紛頓失威。
縱有突然驍驟者，不知身已陷重圍。
偈頌八十五首·其六
作者：釋妙倫
朝代：宋

落頼家風彼此知，粗茶淡飯暫相依。
弟兄畢竟難同活，不免分頭各自爲。
偈頌八十五首·其六七
作者：釋妙倫
朝代：宋

金佛不度爐，道士念蘇嚧。
木佛不度火，嵩山打竈墮。
泥佛不度水，鍾馗嚇小鬼。
真佛屋裏坐，嗄，趙州老漢敗露了也。
偈頌八十五首·其六三
作者：釋妙倫
朝代：宋

我此一關，無背無向。
擬欲進前，網在頭上。
偈頌八十五首·其六五
作者：釋妙倫
朝代：宋

始從鹿野苑，終至跋提河。
於是二中間，未嘗說一字。
年年花卉競芳時，東風一陣成狼藉。
偈頌八十五首·其六六
作者：釋妙倫
朝代：宋

梨花李花白，杏花桃花紅。
的的正法眼藏，的的古佛心宗。
靈雲老幾曾夢見，道得底都是脫空。
尀耐螺江釣魚船上翁，絲綸倒把攪春風。
偈頌八十五首·其六四
作者：釋妙倫
朝代：宋

紫簫聲斷月初斜，笑指蓬瀛是故家。
十二玉樓尋不見，手攀仙鶴步煙霞。
偈頌八十五首·其四
作者：釋妙倫
朝代：宋

曉花初拆露香新，獨向空山冷襯雲。
忽被春風輕觸著，淡紅脫落亂紛紛。
偈頌八十五首·其四〇
作者：釋妙倫
朝代：宋

蕭蕭黄葉埋荒徑，靄靄浮雲鎖野堂。
一陣西風俱埽盡，幾根喬木倚斜陽。
偈頌八十五首·其四三
作者：釋妙倫
朝代：宋

一夏已過了，生涯又復然。
眉毛橫眼上，鼻孔搭唇邊。
諸人若果疑情未決，但向冷地裏摸索鼻孔看。
偈頌八十五首·其四九
作者：釋妙倫
朝代：宋

鮑叔眼下安眉，趙哥口邊著耳。
驀然狹路相逢，兩箇是甚面嘴。
偈頌八十五首·其四五
作者：釋妙倫
朝代：宋

老姑强作少年時，爛把宮嬙紅粉施。
不管旁邊人冷笑，滿頭猶更插花枝。
偈頌八十五首·其四八
作者：釋妙倫
朝代：宋

自把碌磚空裏擲，必端自打自家頭。
酌然自痛自難說，自著摩挲歸去休。
偈頌八十五首·其四六
作者：釋妙倫
朝代：宋

臘月三十日，一歲已周畢。
野老競相呼，把火門外立。
六祖夜渡贊
作者：釋妙倫
朝代：宋

樹煙漠漠水沈沈，父子相拋用賊心。
授了衣盂連夜渡，釘樁摇櫓到于今。
夢菴相士
作者：釋妙倫
朝代：宋

煙霞影裏蒼苔面，山水光埋古柏身。
爲報夢菴休諸夢，老僧不是夢中人。
寄人
作者：釋妙倫
朝代：宋

去年共遶澗濱行，話盡山雲海月情。
芳樹幽禽尤記得，風前時作兩三聲。
布袋和尚贊
作者：釋妙倫
朝代：宋

朝向廛中遊，暮打市裏過。
滯貨賣不行，頼是肚皮大。
懶散
作者：釋妙倫
朝代：宋

一味放落魄，誰人柰得何。
忽然刀斫手，依舊著摩挲。
斷溪
作者：釋妙倫
朝代：宋

絕消息時消息，不流通處流通。
未達曹源淵奧，依然兩段不同。
日本門上人請贊
作者：釋妙倫
朝代：宋

須彌繞白日，碧落穿紅霞。
喚作真則錯，喚作相則差。
只此一門難摸索，賺他幾箇失脚走天涯。
月窗
作者：釋妙倫
朝代：宋

曲曲彎彎地，明明白白中。
當軒開闔處，一隔爲誰通。
無雜
作者：釋妙倫
朝代：宋

平常用處黑漫漫，十二時中沒兩般。
大小趙州噇飯漢，斧頭返被蛀蟲鑽。
牧溪
作者：釋妙倫
朝代：宋

百草頭邊意已賒，鞭繩放下卧平沙。
覺來古岸東風急，橫笛一聲山日斜。
示舜上人
作者：釋妙倫
朝代：宋

古鏡未磨黑似漆，及乎磨後也模糊。
忽然打作百雜碎，笑倒當年舜老夫。
笑堂
作者：釋妙倫
朝代：宋

冷地無端錯喜歡，却將鴟吻對門安。
引它鐵作面皮漢，千里聞風也破顔。
西巖
作者：釋妙倫
朝代：宋

怪石嵌空濺碧流，從來無路與人游。
莫嫌立處孤危甚，要與東山作對頭。
觀音贊
作者：釋妙倫
朝代：宋

皎皎月沈波，萋萋草泣露。
良哉觀世音，不會轉身句。
頌古五首·其一
作者：釋妙倫
朝代：宋

狗走抖擻口，猴愁摟搜頭。
瑞巖門外水，自古向西流。
頌古五首·其三
作者：釋妙倫
朝代：宋

草舍柴門僻更幽，何期過客也經由。
蒿湯備禮不知愧，猶對傍人賣口頭。
頌古五首·其二
作者：釋妙倫
朝代：宋

趙老七斤衫，提來用恰好。
若更問如何，且去青州討。
頌古五首·其五
作者：釋妙倫
朝代：宋

樹動風摇，塵生雲起。
太上老君，何曾姓李。
頌古五首·其四
作者：釋妙倫
朝代：宋

前頭計較既不成，後面安排亦不是。
古時若有今時人，不落他家圈裏。
辭世偈
作者：釋妙印
朝代：宋

六十九年，一場大夢。
歸去來兮，珍重珍重。
偈
作者：釋妙喜
朝代：宋

萬仞懸崖忽放身，起來依舊卻惺惺。
饑餐渴飲無餘事，那論昔人非昔人。
偈
作者：釋妙喜
朝代：宋

通身一穿金鎖骨，堪與人天爲軌則。
要識臨濟小廝兒，便是當年白拈賊。
和馮濟川題枯髏圖
作者：釋妙喜
朝代：宋

只此形骸，即是其人。
一靈皮袋，皮袋一靈。
偈
作者：釋妙堪
朝代：宋

大荼毒鼓，轟天震地。
轉腦回頭，橫死萬里。
頌古
作者：釋妙堪
朝代：宋

一人客路如天遠，一箇歸心似箭輕。
彼此征途雖有異，須知同日到天廷。
和靜照詩韻·其一
作者：釋妙弘
朝代：宋

莫辭迢遞供杯茶，香噴雲腴映彩霞。
兩兩夢中休說夢，覺來渾是夢中花。
和靜照詩韻·其二
作者：釋妙弘
朝代：宋

尋幽覓勝到天台，觸目風光剪剪開。
欲問曇猷舊遺跡，千山排闥送青來。
句
作者：釋妙應
朝代：宋

姓名不過程家渡，出郭猶行十里村。
書蔡元長堂
作者：釋妙應
朝代：宋

相得端明似虎形，搖頭攞腦得人憎。
看取明年作宰相，張牙劈口喫眾生。
偈
作者：釋妙總
朝代：宋

日日是好日，佛法世法盡周畢。
不須特地覓幽玄，祇管鉢盂兩度濕。
杲禪師以巖頭婆子話相問作偈以答
作者：釋妙總
朝代：宋

一葉扁舟泛渺落，呈橈舞棹別宮商。
雲山海月都拋卻，嬴得莊周蝶夢長。
狗子無佛性
作者：釋妙總
朝代：宋

鐵壁銀山，一箭穿過。
潦倒趙州，口能招禍。
登證明觀
作者：釋子千
朝代：宋

欲知相續振宗風，常似泉源晝夜通。
若使爲霖布寰宇，每隨雲霧下高峰。
偈
作者：釋子文
朝代：宋

不昧不落作麽會，會得依前墮野狐。
一夜涼風生畫角，滿船明月泛江湖。
登證明觀
作者：釋子明
朝代：宋

欲憑雙虎說家風，透頂清泉到處通。
已覺心源無望礙，何須更上證明峰。
偈三首·其一
作者：釋子涓
朝代：宋

一二三四五六七，七六五四三二一。
循環逆順數將來，數到未來無盡日。
因七見一，見一亡七。
踏破太虛空，鐵牛也汗出。
絕氣息，無蹤跡。
偈三首·其三
作者：釋子涓
朝代：宋

伴我行千里，携君過萬山。
未明心地印，難透祖師關。
頌古二首·其一
作者：釋子涓
朝代：宋

狗子佛性無，門上釘桃符。
邪魔并百怪，一見便消除。
頌古二首·其二
作者：釋子涓
朝代：宋

乍雨乍晴山裏寺，或來或去洞中雲。
滿天星月明如晝，此境此時誰欲分。
臨終偈
作者：釋子深
朝代：宋

衲僧日日是好日，要行便行無固必。
虛空天子夜行船，摩訶般若波羅蜜。
丹霞第三代安禪師
作者：釋子淳
朝代：宋

龍準高不高，虎頤短不短。
半夜崑崙兒，兩手扶銀椀。
丹霞誧法弟新建暖堂以頌慶之
作者：釋子淳
朝代：宋

暖堂新構侵雲表，桂月松風常滿抱。
玉燭光中靜應時，言前妙唱般陽道。
五位·其一
作者：釋子淳
朝代：宋

正中偏，寶殿煙籠月色前。
井底燃燈天未曉，暗中誰辨往來源。
五位·其三
作者：釋子淳
朝代：宋

正中來，運步紅爐徧九垓。
寶月夜光隨處靜，披雲終不露纖埃。
五位·其二
作者：釋子淳
朝代：宋

偏中正，嫫母臨妝羞照鏡。
三更玉戶不挑燈，混融非露當年影。
五位·其五
作者：釋子淳
朝代：宋

兼中到，及盡有無真個妙。
披毛戴角火中行，縱橫不落今時道。
五位·其四
作者：釋子淳
朝代：宋

偏中至，大用無私何擬議。
當鋒那肯落今時，他來自有超倫志。
任善友求頌
作者：釋子淳
朝代：宋

差別道難通，應須識自宗。
無根枯樹子，月夜影重重。
偈二十二首·其一
作者：釋子淳
朝代：宋

驪珠未剖價難酬，灼爍寒光映碧流。
罔象未能知去處，更憑子細說端由。
偈二十二首·其一〇
作者：釋子淳
朝代：宋

大洪有個無影杖，虎踞龍蟠孰敢向。
有時橫按坐虛堂，臨濟德山還膽喪。
偈二十二首·其一一
作者：釋子淳
朝代：宋

三月安居已半過，虛明心地又如何。
有求宛然成機巧，無作方能不較多。
爐裡寒灰香旖旎，巖前枯木葉婆娑。
白頭人在千峰上，妙唱新豐一曲歌。
偈二十二首·其一七
作者：釋子淳
朝代：宋

杓柄笊籬權在手，放行把住非窼臼。
二時齋粥在精專，自利重他功不朽。
偈二十二首·其一三
作者：釋子淳
朝代：宋

碧玉界中無變異，虛明地上有雖微。
妙圓一句如何說，隱顯含融豈間違。
偈二十二首·其一九
作者：釋子淳
朝代：宋

殘冬凜冽寒，滴水便成團。
翻憶少林祖，齊腰立雪難。
或謂將心與汝安，覓心不見一毫端。
廓然記得來時路，頓覺壺中景象寬。
琉璃光裏一般般，午夜依依月正圓。
最先三子得皮肉，末後一人得髓還。
偈二十二首·其一五
作者：釋子淳
朝代：宋

金佛不度爐，妙相圓明會也無。
泥佛不度水，落落圓音美復美。
木佛不度火，蕭蕭古殿無關鎖。
是須撒手直歸家，莫向半途空懡㦬。
偈二十二首·其一八
作者：釋子淳
朝代：宋

湛然無變異，虛徹有靈通。
妙盡功忘處，咸歸寂照中。
偈二十二首·其一六
作者：釋子淳
朝代：宋

七佛前前曠路賒，碧琉璃界鎖蟾華。
披衣出戶更猶永，撒手還家日未斜。
偈二十二首·其一四
作者：釋子淳
朝代：宋

少林九年垂一語，流布諸方多賺舉。
大洪今日老婆心，未免分明細說與。
偈二十二首·其七
作者：釋子淳
朝代：宋

三德齊敷結凈緣，十方僧寶世良田。
願將此日無爲福，上祝皇圖億萬年。
偈二十二首·其三
作者：釋子淳
朝代：宋

危巒蕭灑古禪宮，信步重歸趣無窮。
風卷白雲天界凈，一輪紅日正當空。
偈二十二首·其九
作者：釋子淳
朝代：宋

靜極光通本妙圓，嘶風玉馬過重關。
迴途不落威音世，妙用全彰化外看。
偈二十二首·其二
作者：釋子淳
朝代：宋

蕭索茅菴草亂埋，柴扉日午尚慵開。
冥然獨坐枯眼上，孰謂殊恩雲外來。
偈二十二首·其二〇
作者：釋子淳
朝代：宋

遠觀同半月，近看卻如鈎。
若是知音者，思惟暗點頭。
偈二十二首·其二一
作者：釋子淳
朝代：宋

大地雪漫漫，臨行一句難。
泥牛沉巨浸，玉馬火中寒。
偈二十二首·其二二
作者：釋子淳
朝代：宋

出家兒，無休暇，終日忙忙空搆架。
臨行一著太區區，眼見耳聞爭不怕。
百骸狼藉撒奚了，普請般柴用燒化。
偈二十二首·其五
作者：釋子淳
朝代：宋

山上今冬少陰雪，晴和天氣如春月。
斯辰又喜一陽生，梅根占得先開發。
偈二十二首·其八
作者：釋子淳
朝代：宋

佛祖從來不奈伊，滿頭明月去還歸。
雖然六戶無親識，今古何曾更間違。
偈二十二首·其六
作者：釋子淳
朝代：宋

屈指忻逢臘月八，釋迦成道是斯辰。
二千我後追先事，重把香湯浴凈身。
偈二十二首·其四
作者：釋子淳
朝代：宋

曉風吹散碧天雲，日上長空景象分。
寂照含虛無內外，當明一句若爲論。
偈五首·其一
作者：釋子淳
朝代：宋

乾坤之內，宇宙之間。
要有一寶，秘在形山。
偈五首·其三
作者：釋子淳
朝代：宋

亭亭日午猶虧半，寂寂三更尚未圓。
六戶不曾知暖意，往來常在三更前。
偈五首·其二
作者：釋子淳
朝代：宋

我宗有語句，金刀剪不開。
深深玄妙旨，玉女夜懷胎。
偈五首·其五
作者：釋子淳
朝代：宋

日照孤峰翠，月臨溪水寒。
祖師玄妙訣，莫向寸心安。
冬日寄住菴僧
作者：釋子淳
朝代：宋

落葉積莓苔，柴扉半不開。
幽林雲密覆，花鳥恨空來。
又·其一
作者：釋子淳
朝代：宋

正中偏，寶月光凝海底天。
何事漁舟難滿載，流輝爭肯透波瀾。
又·其三
作者：釋子淳
朝代：宋

正中來，一葉輕舟泛遠灘。
錦鱗不觸香鈎餌，何得絲綸更犯羶。
又·其二
作者：釋子淳
朝代：宋

偏中正，水雲深鎖漁家境。
一派長法極目清，日照筠竿那露影。
又·其五
作者：釋子淳
朝代：宋

兼中到，更闌六宅無音耗。
縱橫澤國路優游，樵人舉步應難造。
又·其四
作者：釋子淳
朝代：宋

偏中至，收絲卻返蘆花裡。
高欹龜枕恣情眠，長江信任波濤起。
和凈因老師漁父詞·其一
作者：釋子淳
朝代：宋

四海無家何拘礙，垂絲坐對煙雲靄。
水急風和舟行快，嚴霜屆蓮裳，籜笠和煙戴。
和凈因老師漁父詞·其三
作者：釋子淳
朝代：宋

潦倒漁翁一無解，蒼蒼雪鬢知何載。
短棹輕舟泛滄海，拋鈎在，碧波深處全無閡。
和凈因老師漁父詞·其二
作者：釋子淳
朝代：宋

洪鱗每自藏深派，今朝釣得真奇怪。
鼓棹驚波桑田改，三災壞，恁時方稱生涯在。
和凈因老師漁父詞·其四
作者：釋子淳
朝代：宋

錦鱗吞餌浮絲擺，樵父兩岸皆憐愛。
直透龍門頭角改，誰能怪，爲霖方顯靈通大。
和張伯威見寄
作者：釋子淳
朝代：宋

今日重來坐暖霞，故人笑謂老年華。
劫空別有壺春在，雲對青山興莫涯。
和張居士
作者：釋子淳
朝代：宋

默訥虛明履趣深，蟾蜍推月照天心。
松風未作寒林靜，一弄無絃琴上音。
和正可知藏適軒
作者：釋子淳
朝代：宋

適軒新開非華飾，爲愛清涼消暑濕。
景象千般何處來，塵埃一點應難入。
蒲團禪版靜沉沉，松韻竹風常龔龔。
香斷爐寒坐夜深，苔墀月滿無人立。
和無盡居士牧牛頌
作者：釋子淳
朝代：宋

頭角崢嶸未兆前，亂雲深處任安眠。
不隨芳艸遙山去，何用芒童更著鞭。
和章陽叔見寄二首·其一
作者：釋子淳
朝代：宋

休將水乳試鵝王，妙識醇醨別有方。
本地不消春氣力，靈枝劫外有餘芳。
和章陽叔見寄二首·其二
作者：釋子淳
朝代：宋

師曠離婁不我徒，昭然罔象得玄珠。
心萌口擬成途轍，底事圓明異有無。
喜吳雲叟公裕垂訪
作者：釋子淳
朝代：宋

山路春風桃李香，延陵長者賁岸房。
行行廓爾忘途轍，步步翛然合道場。
妙凈宗乘松宿鶴，虛明田地月含霜。
相逢相見有何事，共語毗盧頂後光。
因禪人發明以頌示之
作者：釋子淳
朝代：宋

水闊雲深古路賒，五湖禪侶共同家。
夜來喜得真消息，無影林中杇木花。
寄度兄道友
作者：釋子淳
朝代：宋

寂照含虛未兆身，翛然那與物爲鄰。
任經風月霜威重，枯木花芳不犯春。
寄隨守向大夫三首·其一
作者：釋子淳
朝代：宋

歲寒木欲老林坰，茲沐恩光入翠層。
再整絲綸垂釣手，隨緣溳水且騰騰。
寄隨守向大夫三首·其三
作者：釋子淳
朝代：宋

無絃琴上有希聲，此遇知音作證明。
不犯指端彈一曲，碧琉璃界月三更。
寄隨守向大夫三首·其二
作者：釋子淳
朝代：宋

道同曾未隔毫端，相別相逢會者難。
偶此又蒙清照及，松風桂月襲人寒。
山居五首·其一
作者：釋子淳
朝代：宋

林麓結茅廬，翛然稱所居。
松風驚破夢，澗冰靜涵虛。
春老花猶媚，秋殘葉未疏。
良宵無限意，東嶺月生初。
山居五首·其三
作者：釋子淳
朝代：宋

家近亂山根，日高懶啟門。
樵歌雲外唱，胡曲句前論。
路僻無人到，庭荒有蘚痕。
蕭蕭巖石畔，祇麽老煙村。
山居五首·其二
作者：釋子淳
朝代：宋

祇這一閑田，古今無變遷。
泥牛耕不盡，寶月鎮長圓。
巖桂和煙翠，溪花含露鮮。
甘藏青嶂裡，懶更謁時賢。
山居五首·其五
作者：釋子淳
朝代：宋

不戀白雲關，家山撒手還。
玉爐香旖旎，石磵水潺湲。
庭樹煙籠合，窗軒雨灑斑。
經行及坐臥，常在寂寥間。
山居五首·其四
作者：釋子淳
朝代：宋

兀坐鎮長行，孰人知此情。
竹風輕有韻，巖溜細無聲。
岌岌三山秀，依依片月明。
門前枯樹子，孤鶴夢難成。
漁父子送齊明二化士·其一
作者：釋子淳
朝代：宋

凜凜嚴風徹骨寒，扁舟輕泛碧波瀾。
金線直，玉鈎端，錦鱗無限，踴躍上瑯玕。
漁父子送齊明二化士·其二
作者：釋子淳
朝代：宋

漁父從來性本寬，滿船釣得未爲歡。
收絲了，望層巒，舉頭方覺天際曉星殘。
漁父詞五首·其一
作者：釋子淳
朝代：宋

鶴髪漁翁歲莫論，桑田幾變爾常存。
紅蓼岸，荻花村，水月虛明兩不痕。
漁父詞五首·其三
作者：釋子淳
朝代：宋

青虛爲釣復爲鈎，斷索籃兒沒底舟。
隨放蕩，任橫流，玉浪堆中得自由。
漁父詞五首·其二
作者：釋子淳
朝代：宋

舉目誰親無可攀，翛然獨對水雲閑。
山色裏，浪花間，妙體堂堂不露顔。
漁父詞五首·其五
作者：釋子淳
朝代：宋

釣盡江湖曉色分，數聲羌笛韻凌雲。
波浩渺，霧氛氳，鼓棹回舟望海垠。
漁父詞五首·其四
作者：釋子淳
朝代：宋

輕泛蘭舟入海涯，拋鈎擲線莫遲疑。
驪龍子，巨鼇兒，不犯清波釣得伊。
無縫塔
作者：釋子淳
朝代：宋

月皎漁舟瑞氣旋，蘆花深處夜濤寒。
可憐無限垂絲者，隨例忙忙失釣竿。
自宗
作者：釋子淳
朝代：宋

空劫自己無依守，佛祖從來難啟口。
九年面壁太多端，那堪更強分妍醜。
般陽老人
作者：釋子淳
朝代：宋

昔年顔似玉，今日鬢如霜。
不掛金襴服，還衣白㲲裳。
彩鳳夜棲無影樹，曉天雲綻露斜陽。
蠲上人求頌
作者：釋子淳
朝代：宋

一九逢春信，梅花破雪開。
箇中如會得，千里不空來。
謝安撫張學士惠茸氈
作者：釋子淳
朝代：宋

虛室更深冷不眠，翛翛孤坐幾經年。
昨宵又覺還耽睡，元是新鋪白玉氈。
謝王宣教見訪
作者：釋子淳
朝代：宋

柴扉常對白雲開，玉鳳銜花去又回。
不學東林遠沽酒，淵明多謝入山來。
謝蒙城善友惠米
作者：釋子淳
朝代：宋

客到蒙城有信歸，殷勤惠米助晨炊。
老僧鉢滿慵相喚，長者恩深祇自知。
粒粒圓成難著會，明明嚼碎更何疑。
趙州遺語誠非謬，一飽元來忘百饑。
趙州婆子勘破話
作者：釋子淳
朝代：宋

木人嶺上歌，石女溪邊舞。
明月共同途，無私照今古。
退居後以二偈示預環二禪者·其一
作者：釋子淳
朝代：宋

十年同此振網維，萬種誵訛悉共知。
今日脫然無一事，坐觀明月照琉璃。
退居後以二偈示預環二禪者·其二
作者：釋子淳
朝代：宋

水最爲清月最圓，月光含水水涵天。
混融不落威音世，到此如何語正偏。
送俊化主回鄉丐簟
作者：釋子淳
朝代：宋

昔年百丈曾輕卷，今日重歸故國求。
頓使雲堂三伏裡，哭天忽爾變清秋。
送化工
作者：釋子淳
朝代：宋

春雲不世情，滋澤興還普。
從龍向海飛，散作人間雨。
幽洞無門任卷舒，悠悠莫忘青山父。
送吳公裕
作者：釋子淳
朝代：宋

天氣暄妍三月春，青山垂訪白頭人。
威儀雍肅披儒雅，語論清泠洗渴塵。
道合圓常無異路，心空及第自通津。
相逢相別休懷念，千里同風德及鄰。
送昇上人馳法嗣書
作者：釋子淳
朝代：宋

飛花暖日輕相送，烈焰須憑作者通。
覿面不勞伸語路，丹山千里事同風。
送昇長老住大乘
作者：釋子淳
朝代：宋

皎月流輝千嶂冷，泥牛徐步出雲煙。
玄徒若問西來意，直指胞胎未具前。
送止維那作丐
作者：釋子淳
朝代：宋

常思止禪者，返本如嬰兒。
一念萬年去，春秋都不知。
斫倒寒巖無影樹，迴頭焰裡再抽枝。
春老別吾入酈去，緣生會有歸山咦。
凈榻相看坐，清風起四維。
送汲助教醫博
作者：釋子淳
朝代：宋

未到毗耶城，不識維摩病。
有客兮良醫，妙術通神聖。
金鍼鍼起髑髏吟，齜曲千年誰與並。
送法弟應首座
作者：釋子淳
朝代：宋

落葉紛紛萬卉凋，雲衣輕卷下岧嶢。
他年花萼動日，靈樹無根暗長苗。
送王汝弼宣教
作者：釋子淳
朝代：宋

平生活計都消盡，錐地殊無付子孫。
撒手便辭青嶂去，翛然卻返白雲村。
送環知客歸省親
作者：釋子淳
朝代：宋

清風明月秋光半，環禪別我云南歸。
當堂子母相逢日，妙圓孰敢分離微。
咦，撥轉吾家向上機，回頭觸處生光輝。
送蒲君錫赴湖南提刑
作者：釋子淳
朝代：宋

攜笻揮汗別文星，匝地清風聳百城。
佛祖位中留不住，琉璃殿上綠苔生。
送覺上人
作者：釋子淳
朝代：宋

異類潛行未兆前，昂藏頭角聳摩天。
迴途莫守寒岸草，耕破威音那畔田。
送靜上人
作者：釋子淳
朝代：宋

本自圓成不在言，泥牛耕破劫初田。
夜來風月霜威重，天曉崑崙戴雪還。
送龐婆
作者：釋子淳
朝代：宋

剎剎西來意，塵塵古佛心。
眉毛爲道侶，鼻孔作知音。
借問牛頭何處去，銜花幽鳥杳難尋。
酬劉書記朝奉二首·其一
作者：釋子淳
朝代：宋

生涯得力句，盡被維摩說。
空劫一壺天，泥牛耕破月。
酬劉書記朝奉二首·其二
作者：釋子淳
朝代：宋

應現宰官人不識，棲心祖域道情腴。
不憐金印大如斗，自貴衣中無價珠。
酬寂道人
作者：釋子淳
朝代：宋

言前無句擬何伸，妙語玄談眼裡塵。
一邑毗耶金粟衆，想應翻笑住山人。
酬時于叔
作者：釋子淳
朝代：宋

妙句靈然溢目寒，幽微旨趣曾還難。
相逢更問無絃曲，風入松梢不在彈。
酬滿上人
作者：釋子淳
朝代：宋

勿謂無言爲妙，面壁何嘗不道。
翻思金色頭陀，卻把剎竿推倒。
釣者
作者：釋子淳
朝代：宋

海際煙收欲暮天，扁舟輕泛出蘆灣。
絲綸夜擲清波裡，曉得金鱗不犯竿。
閑居
作者：釋子淳
朝代：宋

迴途玉馬休相伴，背角泥牛莫下鞭。
多謝乾坤垂覆載，閑雲芳艸姿情眠。
靜上人病以偈貽之
作者：釋子淳
朝代：宋

火風地水合爲身，猶若晴空一點塵。
借問病從可處起，祇應誰是病中人。
頌古一〇一首·其一
作者：釋子淳
朝代：宋

妙相圓明不可親，奴兒婢子自殷勤。
指天指地稱尊大，也是傳言送語人。
頌古一〇一首·其一〇
作者：釋子淳
朝代：宋

偶爾垂言借問伊，知音爭使落今時。
胡笳不犯宮商曲，玉笛橫時劫外吹。
頌古一〇一首·其一〇〇
作者：釋子淳
朝代：宋

此樹不從天地生，登山涉水承渠力。
如今擲向亂峰前，免致叢林爲軌則。
頌古一〇一首·其一〇一
作者：釋子淳
朝代：宋

靈然不涉古來今，三界都盧一點心。
檻外桃花春蝶舞，門前楊柳曉鶯吟。
頌古一〇一首·其一一
作者：釋子淳
朝代：宋

燒香人靜杳無聲，苔滿丹墀皓月明。
入戶當堂慵正坐，出門尤懶下階行。
頌古一〇一首·其一七
作者：釋子淳
朝代：宋

平地無端鑿陷坑，木橋拈起使人行。
沉沉寒水如何渡，月夜金雞報五更。
頌古一〇一首·其一三
作者：釋子淳
朝代：宋

家山歸到莫因循，竭力寅昏奉二親。
機盡功忘恩義斷，便成不孝闡提人。
頌古一〇一首·其一九
作者：釋子淳
朝代：宋

當機一句玉珊珊，內外玲瓏溢目寒。
無漏國中曾不住，月華影裡見應難。
頌古一〇一首·其一二
作者：釋子淳
朝代：宋

白雲檻外思悠哉，密密金刀剪不開。
幽洞不拘金鎖意，縱橫無繫去還來。
頌古一〇一首·其一五
作者：釋子淳
朝代：宋

古路翛然倚太虛，行玄猶是涉崎嶇。
不登鳥道雖爲妙，點撿將來已觸途。
頌古一〇一首·其一八
作者：釋子淳
朝代：宋

本地靈明無一物，幾人認得黄金骨。
扶鍬肩上便行時，大辯從來還若訥。
頌古一〇一首·其一六
作者：釋子淳
朝代：宋

鑊湯爐炭幾何般，地獄三途未苦酸。
須信新豐親切語，袈裟之下莫顢頇。
頌古一〇一首·其一四
作者：釋子淳
朝代：宋

從來父子不相離，石女何勞更問伊。
昨夜寒巖無影木，白雲深處露橫枝。
頌古一〇一首·其七
作者：釋子淳
朝代：宋

白雲深處路難通，擬問蹤由已涉功。
掛角羚羊無影跡，從容還落正偏中。
頌古一〇一首·其七〇
作者：釋子淳
朝代：宋

乾坤盡是黄金國，萬有全彰凈妙身。
玉女背風無巧拙，靈苗花秀不知春。
頌古一〇一首·其七一
作者：釋子淳
朝代：宋

一念蕭蕭不記年，皮膚脫落自完全。
長天夜夜清如鏡，萬里無雲孤月圓。
頌古一〇一首·其七七
作者：釋子淳
朝代：宋

三脚靈龜荒徑走，一枝瑞草亂峰垂。
崑岡含玉山先潤，涼兔懷胎月未知。
頌古一〇一首·其七三
作者：釋子淳
朝代：宋

法爾非修本十成，平常酬答最分明。
端然指出長安道，無奈遊人不肯行。
頌古一〇一首·其七九
作者：釋子淳
朝代：宋

一點靈明六不收，照然何用更凝眸。
箇中消息人難委，獨有虛空暗點頭。
頌古一〇一首·其七二
作者：釋子淳
朝代：宋

日午煙凝山突兀，夜央天淡月嬋娟。
混然寂照寒宵永，明暗圓融未兆前。
頌古一〇一首·其七五
作者：釋子淳
朝代：宋

虛堂寂寂夜深寒，攜得瑤琴月下彈。
不是知音徒側耳，悲風流水豈相干。
頌古一〇一首·其七八
作者：釋子淳
朝代：宋

出門徧界無知己，入戶盈眸不見親。
虛室夜寒何所有，碧天明月頗爲鄰。
頌古一〇一首·其七六
作者：釋子淳
朝代：宋

祖代家風沒一文，清貧中更是清貧。
著衣喫飯隨豐儉，物物頭角用最親。
頌古一〇一首·其七四
作者：釋子淳
朝代：宋

無相光中未兆身，清虛渺邈豈爲鄰。
一輪明月當軒照，玉殿蕭蕭不見人。
頌古一〇一首·其三
作者：釋子淳
朝代：宋

卓爾難將正眼窺，迴超今古類難齊。
苔封古殿無人侍，月鎖蒼梧鳳不棲。
頌古一〇一首·其三〇
作者：釋子淳
朝代：宋

月篩松影高低樹，日照池心上下天。
赫赫炎空非卓午，團團秋夜不知圓。
頌古一〇一首·其三一
作者：釋子淳
朝代：宋

妙峰孤頂偏肥膩，天產靈苗不觸地。
翠葉無風常自搖，清香那逐春光媚。
頌古一〇一首·其三七
作者：釋子淳
朝代：宋

少林續焰事堪可，臘夜梅開雪後枝。
黄蘗昔年曾有語，大唐國裏沒禪師。
頌古一〇一首·其三三
作者：釋子淳
朝代：宋

父子相逢眼倍明，靈苗叢裏坦然行。
箇中若爲金毛子，已是鹽梅觸大羹。
頌古一〇一首·其三九
作者：釋子淳
朝代：宋

多是從人學得來，一生空把口胡開。
欲窮此片虛明地，七佛前前總不該。
頌古一〇一首·其三二
作者：釋子淳
朝代：宋

叉手須知已隔津，更重進步轉漂淪。
頑銅若作黄金貨，祇可瞞他無眼人。
頌古一〇一首·其三五
作者：釋子淳
朝代：宋

曹溪源派古之今，意識徒將渡淺深。
好是昔人游戲處，雖然入井不曾沉。
頌古一〇一首·其三八
作者：釋子淳
朝代：宋

带角披毛異類身，寒灰枯木眼中塵。
雖然未曾先師意，爭奈臨行一著親。
頌古一〇一首·其三六
作者：釋子淳
朝代：宋

前後三三不失宗，迥迢千聖數難窮。
金剛腦後全軒露，疊疊青山鎖翠空。
頌古一〇一首·其三四
作者：釋子淳
朝代：宋

一片靈明本妙圓，箇中非正亦非偏。
寶峰瑞草無根蒂，不待春功色自鮮。
頌古一〇一首·其九
作者：釋子淳
朝代：宋

王鞭高舉擊金門，引出珊瑚價莫論。
迴古輪王全意氣，不彰寶印自然尊。
頌古一〇一首·其九〇
作者：釋子淳
朝代：宋

靈山會上言雖普，少室峰前句未形。
瑞草蒙茸含月秀，寒松蓊鬰出雲青。
頌古一〇一首·其九一
作者：釋子淳
朝代：宋

劫火洞然無相宅，金門不睹玉樓家。
寶天雲淡銀河冷，浩浩波瀾豈動沙。
頌古一〇一首·其九七
作者：釋子淳
朝代：宋

等閑應問豈安排，一句全提隱顯該。
薄霧依依籠古徑，孤峰終不露崔嵬。
頌古一〇一首·其九三
作者：釋子淳
朝代：宋

荆山美玉何須辨，赤水玄珠不用拈。
罔象無心黄帝重，卞和有智楚王嫌。
頌古一〇一首·其九九
作者：釋子淳
朝代：宋

道合平常絕異端，行人何必歷艱難。
從今莫信孫臏卜，龜殻無靈不用鑽。
頌古一〇一首·其九二
作者：釋子淳
朝代：宋

不掛唇皮一句奇，少林冷坐最慈悲。
須知此道非傳授，立雪神光已強爲。
頌古一〇一首·其九五
作者：釋子淳
朝代：宋

水澄月滿道人愁，妙盡無依類莫收。
劫外正偏兼带路，不萌枝上辨春秋。
頌古一〇一首·其九八
作者：釋子淳
朝代：宋

星流水國夜然燈，月印江天明似鏡。
隱顯無私位不該，依稀擬動成偏正。
頌古一〇一首·其九六
作者：釋子淳
朝代：宋

六國清平賀聖年，珠簾高卷月明前。
金輪那肯當堂坐，不用丹墀擊靜鞭。
頌古一〇一首·其九四
作者：釋子淳
朝代：宋

珊瑚枝上玉花開，風遞清香遍九垓。
勿謂乾坤成委曲，韶陽親見睦州來。
頌古一〇一首·其二
作者：釋子淳
朝代：宋

相好巍巍大丈夫，一生無智恰如愚。
從來佛祖猶難望，地獄天堂豈可拘。
頌古一〇一首·其二〇
作者：釋子淳
朝代：宋

蚌含明月珠生腹，龍擁深雲雨灑空。
莫向平田翻巨浪，直須點點盡朝東。
頌古一〇一首·其二一
作者：釋子淳
朝代：宋

威音那畔不能行，撒手還家懶問程。
寢殿無人空寂寂，滿窗唯有月虛明。
頌古一〇一首·其二七
作者：釋子淳
朝代：宋

拾得疏慵非覺曉，寒山懶惰不知歸。
聲前一句圓音美，物外三山片月輝。
頌古一〇一首·其二三
作者：釋子淳
朝代：宋

淘金豈假披沙得，不觸波瀾猶費力。
露柱三更忽放光，此時未審何人識。
頌古一〇一首·其二九
作者：釋子淳
朝代：宋

太平鄉國路空賒，歸興悠悠思莫涯。
撒手到家何所有，琉璃寶殿鎖蟾華。
頌古一〇一首·其二二
作者：釋子淳
朝代：宋

歸家豈坐碧雲牀，出戶不行青草地。
南北東西本自由，渠無向背那迴避。
頌古一〇一首·其二五
作者：釋子淳
朝代：宋

巖脫雖有雲千頃，戶內殊無半夜燈。
極目危巒今古秀，暮天斜照碧層層。
頌古一〇一首·其二八
作者：釋子淳
朝代：宋

海底龍吟雲雨潤，林中虎嘯谷風清。
莫言滿路生荆棘，況是家貧少送迎。
頌古一〇一首·其二六
作者：釋子淳
朝代：宋

這般消息不尋常，蟾桂枝枝布遠香。
昨夜姮娥呈巧妙，眼睛直上繡鴛鴦。
頌古一〇一首·其二四
作者：釋子淳
朝代：宋

羣花未發梅先拆，萬木凋零柏轉奇。
雲淡不彰節月影，煙輕那露引風枝。
頌古一〇一首·其五
作者：釋子淳
朝代：宋

玄微及盡本翛然，若謂渠閑萬八千。
月印澄江魚不見，釣人何必更拋筌。
頌古一〇一首·其五〇
作者：釋子淳
朝代：宋

寒月依依上遠峰，平湖萬頃練光封。
漁歌驚起沙洲鷺，飛入蘆花不見蹤。
頌古一〇一首·其五一
作者：釋子淳
朝代：宋

清風吹動釣魚船，鼓起澄波浪拍天。
堪笑錦鱗爭戲水，到頭俱被釣絲牽。
頌古一〇一首·其五七
作者：釋子淳
朝代：宋

色自色兮聲自聲，新鶯啼處柳煙輕。
門門有路通京國，三島斜橫海月明。
頌古一〇一首·其五三
作者：釋子淳
朝代：宋

滄海無風波浪平，煙收水色虛含月。
寒光一带望何窮，誰辨箇中龍退骨。
頌古一〇一首·其五九
作者：釋子淳
朝代：宋

盲聾瘖痖迥天真，眼似眉毛道始鄰。
昨夜東君潛布令，黄鶯啼處綠楊春。
頌古一〇一首·其五二
作者：釋子淳
朝代：宋

京師出大黄，熟處最難忘。
道吾常作舞，元是謝三郎。
頌古一〇一首·其五五
作者：釋子淳
朝代：宋

長江澄澈即蟾華，滿目清光未是家。
借問漁舟何處去，夜深依舊宿蘆花。
頌古一〇一首·其五八
作者：釋子淳
朝代：宋

九重深密視聽難，玉殿瓊樓宿霧攢。
燮理盡歸臣相事，輪王不戴寶花冠。
頌古一〇一首·其五六
作者：釋子淳
朝代：宋

聲前一句口如眉，佛祖從來總不知。
昨夜崑崙閑說夢，白頭生得黑頭兒。
頌古一〇一首·其五四
作者：釋子淳
朝代：宋

門頭戶尾事千差，了盡猶來未到家。
明月堂前無影木，嚴凝雪夜正開花。
頌古一〇一首·其八
作者：釋子淳
朝代：宋

饑冷嫩草遙山去，渴飲寒泉曲澗回。
放蕩不耕空劫地，暮天何用牧歌催。
頌古一〇一首·其八〇
作者：釋子淳
朝代：宋

體妙探玄盡涉程，爭如野老異中行。
功忘日月平懷穩，免事君王寵辱驚。
頌古一〇一首·其八一
作者：釋子淳
朝代：宋

夜明簾外月朦朧，騎象翻身擊寶鐘。
洪韻上騰三界外，聾夫何事睡猶濃。
頌古一〇一首·其八七
作者：釋子淳
朝代：宋

一句相酬難取則，輪王不化閻浮國。
無邊剎海浪痕平，獨駕泥牛耕月色。
頌古一〇一首·其八三
作者：釋子淳
朝代：宋

這邊那畔總難逢，一句無私不處中。
紅日暮沉西嶂外，空留孤影照溪東。
頌古一〇一首·其八九
作者：釋子淳
朝代：宋

虛空爲鼓須彌槌，擊者雖多聽者稀。
半夜髑髏驚破夢，港頭明月不思歸。
頌古一〇一首·其八二
作者：釋子淳
朝代：宋

白藕未萌非隱的，紅花出水不當陽。
遊人莫用傳消息，自有清風透遠香。
頌古一〇一首·其八五
作者：釋子淳
朝代：宋

妙體堂堂相好全，青霄獨步躡金蓮。
千華臺上猶慵坐，弊垢襴衫豈肯穿。
頌古一〇一首·其八八
作者：釋子淳
朝代：宋

妙圓無相劫前人，隨類權分百億身。
月夜御樓纔報曉，平明六國盡逢春。
頌古一〇一首·其八六
作者：釋子淳
朝代：宋

瑞艸叢中懶欲眠，徐行處處迥翛然。
披毛戴角人難識，爲報芒童不用鞭。
頌古一〇一首·其八四
作者：釋子淳
朝代：宋

妙湛圓明第一機，降生成道涅槃時。
迦維摩竭雙林樹，認著元來不是伊。
頌古一〇一首·其六
作者：釋子淳
朝代：宋

垂手還他作者機，尋常語裏布鎗旗。
重詢擬進歸方丈，一句分明更不疑。
頌古一〇一首·其六〇
作者：釋子淳
朝代：宋

三番白紙問寒暄，千里同風月滿船。
奪得高標全用處，盤蛇口內打鞦韆。
頌古一〇一首·其六一
作者：釋子淳
朝代：宋

寶杖親攜掛翠纓，徘徊常遶玉階行。
轉身就父無標的，拈卻花冠不得名。
頌古一〇一首·其六七
作者：釋子淳
朝代：宋

故國清平久有年，白頭猶自戀生緣。
牧童卻解忘功業，懶放牛兒不把鞭。
頌古一〇一首·其六三
作者：釋子淳
朝代：宋

金烏玉兔兩交馳，照破威音未兆時。
若謂青霄別在路，木人依舊皴雙眉。
頌古一〇一首·其六九
作者：釋子淳
朝代：宋

四十九年成露布，五千餘軸盡言詮。
妙明一句威音外，折角泥牛雪裏眠。
頌古一〇一首·其六二
作者：釋子淳
朝代：宋

崑岡片玉火中潤，碧落孤蟾水底圓。
一念翛然無異色，任從滄海變桑田。
頌古一〇一首·其六五
作者：釋子淳
朝代：宋

白頭童子智尤長，半夜三更渡渺茫。
任運往來無間斷，不消船艇與浮囊。
頌古一〇一首·其六八
作者：釋子淳
朝代：宋

曹溪古路綠苔生，車馬登臨已涉程。
野老痿羸兼跛挈，手攜玉杖夜深行。
頌古一〇一首·其六六
作者：釋子淳
朝代：宋

秘殿重圍曉尚寒，丹墀苔潤未排班。
寶香鳳燭煙雲合，寂寂簾垂不露顔。
頌古一〇一首·其六四
作者：釋子淳
朝代：宋

瑞靄祥煙鎖玉樓，妙年王子恣優游。
琉璃殿上騎金馬，明月堂前輥繡毬。
頌古一〇一首·其四
作者：釋子淳
朝代：宋

木人來問青霄路，石女年尊似不聞。
攜手相將歸故國，暮山岌岌鎖重雲。
頌古一〇一首·其四〇
作者：釋子淳
朝代：宋

雖然答盡深深意，爭奈投機句未親。
欲曾本來無垢的，更須入水見長人。
頌古一〇一首·其四一
作者：釋子淳
朝代：宋

寂光影裏現全身，貴異天然迥出倫。
家富兒奴偏得力，夜分燈火照西鄰。
頌古一〇一首·其四七
作者：釋子淳
朝代：宋

腥臊紅爛不堪親，觸動輕輕血污身。
何事杳無人著價，爲伊非是世間珍。
頌古一〇一首·其四三
作者：釋子淳
朝代：宋

芳草漫漫豈變秋，牧童白牯恣優游。
異中有路人難見，卻謂騎牛不識牛。
頌古一〇一首·其四九
作者：釋子淳
朝代：宋

月中玉兔夜懷胎，日裏金烏朝抱卵。
黑漆崑崙踏雪行，轉身打破琉璃椀。
頌古一〇一首·其四二
作者：釋子淳
朝代：宋

海底泥牛耕白月，雲中木馬驟清風。
胡僧懶捧西乾鉢，半夜乘舟過海東。
頌古一〇一首·其四五
作者：釋子淳
朝代：宋

依依半月沉寒水，耿耿三星落碧巑。
昔日雲巖曾漏泄，金輪王子寶花冠。
頌古一〇一首·其四八
作者：釋子淳
朝代：宋

家家門掩蟾蜍月，處處鶯啼楊柳風。
若謂縱橫無變異，猶如擲劍擬虛空。
頌古一〇一首·其四六
作者：釋子淳
朝代：宋

身光熾盛相巍巍，妙手如何彩繪伊。
休問僧繇吳道士，志公佗日不能知。
頌古一〇一首·其四四
作者：釋子淳
朝代：宋

月沉碧海龍非隱，霧鎖蒼梧鳳不知。
劫外森森無影木，垂陰自有未萌枝。
默曜堂訪預監寺不遇
作者：釋子淳
朝代：宋

昔年摩竭令，今日孰知恩。
句外潛心體，言前密意論。
松風清宇宙，桂月曜乾坤。
出戶雖無往，爭如靜掩門。
於朱宣慰家作畫訖作
作者：釋子溫
朝代：宋

昔有朱買臣，今有朱宣慰。
兩個擔柴失，並皆金紫貴。
題畫葡萄
作者：釋子溫
朝代：宋

曾向流沙取梵書，草龍珠帳滿征途。
輕句短策難將带，記得西風月上初。
題葡萄圖
作者：釋子溫
朝代：宋

明月清風宗炳社，夕陽秋色庾公樓。
修心未到無心地，萬種千般逐水流。
虛空無內外，事理有短長。順則成菩提，逆則成煩惱。燈籠常瞌睡，露柱亦懊惱。大道在目前，更於何處討。
作者：釋子琦
朝代：宋

四面亦無門，十方無壁落。
頭髼鬆，耳卓朔。
箇箇男兒大丈夫，何得無繩而自縛。
一上人之徑山
作者：釋子益
朝代：宋

一處纔通處處通，凌霄突兀對青龍。
道途不涉最親句，只在平常日用中。
偈頌七十六首·其一〇
作者：釋子益
朝代：宋

去年今日逢冬節，撲頭撲面迎霜雪。
今年冬節又來臨，屋角梅花弄曉晴。
笑它魯史謾書雲。
偈頌七十六首·其一七
作者：釋子益
朝代：宋

世事悠悠，不如山丘。
卧藤蘿下，塊石枕頭。
許由洗耳，巢父飲牛。
偈頌七十六首·其一三
作者：釋子益
朝代：宋

四九三十六，夜眠如露宿。
銀海眩生花，玉樓寒起粟。
翻笑二祖立雪謾齊腰，活埋一片無瑕玉。
偈頌七十六首·其一九
作者：釋子益
朝代：宋

一日復一日，眨眼過半夏。
興化老無知，鉢盂安柄欛。
引得四海參玄人，三三兩兩聚頭商量這個話。
阿呵呵，六月賣松風，人間恐無價。
偈頌七十六首·其一六
作者：釋子益
朝代：宋

潑天聲價陳睦州，咬人火急瞌睡虎。
行不到處行一步，道不到處道一句。
德山臨濟眼𥉌𥉍，棒喝交馳無所措。
興化忍俊不禁，隨例赫日光中飛白雨，照顧濕却袈裟角。
偈頌七十六首·其七〇
作者：釋子益
朝代：宋

直下是，直下是。
賺殺人，疑殺你。
上是天，下是地。
偈頌七十六首·其七一
作者：釋子益
朝代：宋

律管吹灰，勾芒布令。
六國風清，九天雲靜。
偈頌七十六首·其七六
作者：釋子益
朝代：宋

臘月二十五，一曲重新舉。
唱寡兮和稀，韻高兮調古。
堪悲堪笑老東山，謾說豆子山前打瓦鼓。
偈頌七十六首·其三
作者：釋子益
朝代：宋

一字不著畫，八字沒兩丿。
文彩甚分明，何待重饒舌。
偈頌七十六首·其三一
作者：釋子益
朝代：宋

日可冷，月可熱，衆魔不能壞真說。
且作麽生是真說，屋頭泉溜響無休，砌下寒蛩聲更切。
偈頌七十六首·其三七
作者：釋子益
朝代：宋

憶昔玉几時，分贓不合火。
今日驀相逢，依然衆恁麽。
不恁麽，睦州擔板，雲門脚跛。
偈頌七十六首·其三九
作者：釋子益
朝代：宋

一夏九十日，半月已過了。
有問蠟人冰，鼻孔仍依舊。
我手何似佛手。
偈頌七十六首·其三二
作者：釋子益
朝代：宋

一日復一日，一秋復一秋。
從頭屈指數，屈指又從頭，烏飛兔走幾時休。
偈頌七十六首·其三五
作者：釋子益
朝代：宋

十聲槌下定綱宗，送去迎來事一同。
豎百橫千有通變，笊籬無柄舀春風。
偈頌七十六首·其三八
作者：釋子益
朝代：宋

心如虛空不可量，聖君壽量亦如是。
將如是法報皇恩，天上人間更無比。
偈頌七十六首·其二〇
作者：釋子益
朝代：宋

欲明此道，須遇其人。
其人既遇，十倍收成。
偈頌七十六首·其二一
作者：釋子益
朝代：宋

秋未霜，菊正芳。
千朶萬朶香吐蕊，三枝兩枝金樣黄。
不作世諦流布，亦非佛法商量。
九月九日是重陽。
偈頌七十六首·其二九
作者：釋子益
朝代：宋

酷暑炎炎何處避，不在鑊湯爐炭裏。
北窗一枕黑甜餘，細聽松風雜流水。
偈頌七十六首·其二二
作者：釋子益
朝代：宋

怪得深夜寒，破曉清霜重。
雙澗水無聲，千峰雲欲凍。
這裏冷湫湫，那邊熱鬨鬨。
不知那個得便宜，慚愧楊岐老凍膿。
偈頌七十六首·其二八
作者：釋子益
朝代：宋

玄沙不出嶺，拄杖生根休用剪。
保壽不渡河，鉢盂無柄不須安。
偈頌七十六首·其五
作者：釋子益
朝代：宋

黄梅夜半，雞足峰前。
承虛接響，互相熱瞞。
偈頌七十六首·其五〇
作者：釋子益
朝代：宋

親從寶山來，收得寶山寶。
一片玉無瑕，千峰雲脫帽。
九蓮峰畔無處藏，兜率宮中卒難討。
歸來打鼓普請看，盤走珠兮珠走盤。
偈頌七十六首·其五九
作者：釋子益
朝代：宋

伏暑未收，金風漸作。
彈指聲中，門開樓閣。
偈頌七十六首·其五五
作者：釋子益
朝代：宋

拄杖生根劫外春，斬新拈出示諸人。
擘開華岳千峰秀，放出黄河一派清。
偈頌七十六首·其五六
作者：釋子益
朝代：宋

問處分明答處親，太平天子太平臣。
等閑喝散千峰雪，此土西天一樣春。
偈頌七十六首·其六一
作者：釋子益
朝代：宋

作家相見，啐啄尤乖。
達士相逢，握鞭回首。
撿點將來，已落第二。
偈頌七十六首·其六三
作者：釋子益
朝代：宋

語底默底不是，非語非默亦非。
虛庵有一轉語，用處絕毫絕厘。
偈頌七十六首·其六九
作者：釋子益
朝代：宋

世尊不說說，迦葉不聞聞。
兩个無孔鐵鎚，打就一合乾坤。
偈頌七十六首·其六二
作者：釋子益
朝代：宋

六載雪山修，幾乎沒合殺。
半夜覩明星，和盲勃睟瞎。
偈頌七十六首·其六八
作者：釋子益
朝代：宋

虛空年與壽山同，答處由來在問宗。
但見皇風成一片，不知何處是疆封。
偈頌七十六首·其六六
作者：釋子益
朝代：宋

瞿曇色相紫金容，雨後青山插半空。
覿面當機如不薦，桃花依舊笑春風。
偈頌七十六首·其四
作者：釋子益
朝代：宋

行不到處行一步，說不到處道一句。
徑山諸公見義勇爲，靈隠師伯拔劍相助。
偈頌七十六首·其四七
作者：釋子益
朝代：宋

秋江清，秋月白。
登高雙眼空，獨步乾坤窄。
隻手未曾舉，黄菊已盈握。
好彩從來奔齪家，隨分一盞茱萸茶。
偈頌七十六首·其四三
作者：釋子益
朝代：宋

時節既至，其理自彰。
井井秧浮綠，村村麥弄黄。
半窗山月白，一枕竹風凉，笑倒山前鄧八郎。
偈頌七十六首·其四二
作者：釋子益
朝代：宋

法身充塞太虛空，出沒何曾有定蹤。
獨許波旬知此意，半偷歡喜半搥胸。
偈頌七十六首·其四六
作者：釋子益
朝代：宋

十五日已前明似鏡，十五日已後曲如鎌。
正當十五日，無人知此意，令我憶南泉。
偶成
作者：釋子益
朝代：宋

那得工夫過一關，從空放下絕追攀。
松風不入是非耳，竹逕肯通人我山。
有問對談惟莫莫，無心袖手只閑閑。
忽聞枝上靈禽語，似笑山翁癡復頑。
傳上人之徑山
作者：釋子益
朝代：宋

佛祖不傳希世寶，千人萬人覷不破。
五峰相見索看時，切忌傾出一栲栳。
全上人之仰山
作者：釋子益
朝代：宋

集雲峰下四藤條，千載誰知恨未銷。
去去全身擔荷得，石龍依舊碧岧嶤。
化夏供
作者：釋子益
朝代：宋

興化年來徹骨貧，口生白醭面生塵。
不知那個無思算，來飽無心閑道人。
啞子觀音贊
作者：釋子益
朝代：宋

贊者舌禿，畫者口啞。
籃裏錦鱗，愈增高價。
寒山把蕉葉執筆贊
作者：釋子益
朝代：宋

吟詩吟未就，執筆且搜枯。
欲寫芭蕉上，依前一字無。
對月贊
作者：釋子益
朝代：宋

黑豆忙忙數，教休不肯休。
幸然明似鏡，何用曲如鈎。
小師慧清遊山
作者：釋子益
朝代：宋

行脚不遇人，不如屋裏坐。
那事本現成，何須外邊討。
東行西行，驀忽築著脚指頭。
定笑玄沙，錯認橘皮喚作火。
拾得携苕箒贊
作者：釋子益
朝代：宋

往來雙磵路，脚下起塵埃。
苕箒忙忙掃，何曾掃得來。
朝陽贊
作者：釋子益
朝代：宋

者邊才補了，又見那邊穿。
不覺日又夜，爭教人少年。
欽禪人之天童
作者：釋子益
朝代：宋

興化三門開兩邊，聚頭噇飯不談禪。
天童有問其中事，收割今年勝去年。
祖典座往南嶽
作者：釋子益
朝代：宋

寂寞相從恰四年，不曾談著祖師禪。
杖藜七十二峰去，點破瀟湘水底天。
祥侍者化供
作者：釋子益
朝代：宋

祥禪爲衆下山來，七十高僧笑滿腮。
袖裏金鎚曾未動，千門萬戶一時開。
禮開山伏虎祖師塔
作者：釋子益
朝代：宋

羊腸知幾折，行盡水村村。
捫壁穿雲棧，攀蘿過石門。
尋蹤知虎在，繞塔見師存。
他日重來地，松枝拂蘚痕。
維摩贊
作者：釋子益
朝代：宋

俗氣不除，病在一默。
扁鵲盧醫，醫你不得。
綿州曇上人求語上徑山
作者：釋子益
朝代：宋

解唱東山瓦鼓歌，不知節拍有誵訛。
要教聲響如當日，快向凌霄走一遭。
謝東禪月湖以諸祖偈頌見示
作者：釋子益
朝代：宋

家貧路富鼻遼天，各立門風辱祖先。
爭似太平無事客，長伸兩脚放憨眠。
贈月蓬相士
作者：釋子益
朝代：宋

月蓬岩下電，相心不相面。
劍關不露鋒，向甚處相見。
靈照女贊
作者：釋子益
朝代：宋

家業盡拋離，沿街賣笊籬。
胸中無限意，不許老龐知。
頌古十一首·其一一
作者：釋子益
朝代：宋

撼樹良久，好手手中呈好手。
得用得體，一不成兮二不是。
三十拄杖放渠儂，大似賊過後張弓。
頌古十一首·其七
作者：釋子益
朝代：宋

不是風兮不是旛，活人只在笑談間。
面前坦坦平平路，背後重重疊疊山。
頌古十一首·其三
作者：釋子益
朝代：宋

狗子佛性無，鐵船水上浮。
順風帆未掛，已過洞庭湖。
頌古十一首·其九
作者：釋子益
朝代：宋

撥草瞻風尋劍客，桃花一見便忻然。
直饒真到不疑地，放下更參三十年。
頌古十一首·其二
作者：釋子益
朝代：宋

多處添些已是訛，少處減些還是誑。
幾多著眼看機輪，誰知不在機輪上。
頌古十一首·其五
作者：釋子益
朝代：宋

出與未出，蓮花荷葉。
老倒智門，舌頭無骨。
頌古十一首·其八
作者：釋子益
朝代：宋

拋磚引玉老香嚴，打著南邊動北邊。
聽事不真鍾作甕，至今千古錯流傳。
頌古十一首·其六
作者：釋子益
朝代：宋

盡道趙州勘婆子，不知婆子勘趙州。
有意氣時添意氣，不風流處也風流。
頌古十一首·其四
作者：釋子益
朝代：宋

鈍如出匣吹毛劍，快似堅剛百煉鎚。
直下低頭禮三拜，得便宜處落便宜。
題幽林寺
作者：釋子益
朝代：宋

幽林卓錫地，香火續深禪。
但見樹迷戶，不知頭頂天。
雲開青嶂聳，瀑濺雪珠懸。
一脈來何處，曹溪萬丈淵。
題瑞雲峰
作者：釋子益
朝代：宋

山行百折路重重，到頂回頭眼界空。
但覺衲衣冰樣冷，不知身在瑞雲峰。
偈
作者：釋子經
朝代：宋

和氣生枯枿，寒雲散遠郊。
木人占吉兆，夜半露龜爻。
句
作者：釋子耶
朝代：宋

松欺臘雪千年古，竹掃溪風六月寒。
句
作者：釋子蘭
朝代：宋

本是無情物，南飛又北飛。
華嚴寺望樊川
作者：釋子蘭
朝代：宋

萬木葉初紅，人家樹色中。
疏鐘摇雨脚，積水浸雲容。
雪磧迴寒雁，村燈促夜舂。
舊山歸未得，生計欲何從。
偈
作者：釋子鴻
朝代：宋

一不守，二不向，上下四維無等量。
大洋海裏泛鐵船，須彌頂上翻鯨浪。
臨濟縮卻舌頭，德山閣卻拄杖。
千古萬古獨巍巍，留與人間作榜樣。
上集賢錢侍郎
作者：釋宇昭
朝代：宋

解職因求養，清名冠集賢。
優遊書府裏，談笑板輿前。
鶴氅朝時脫，山圖臥處懸。
江僧閑獨訪，時得話林泉。
喜惟鳳師關中回
作者：釋宇昭
朝代：宋

孤錫依京侍，詩愁上鬢新。
跡離三輔晚，夢落九江頻。
草入松根井，磬通花外鄰。
重來知未倦，閑趣自相親。
塞上贈王太尉
作者：釋宇昭
朝代：宋

嫖姚立大勳，萬里絕妖氛。
馬放降來地，雕閑戰後雲。
月侵孤壘沒，燒徹遠蕪分。
不慣爲邊客，宵笳懶欲聞。
夕陽
作者：釋宇昭
朝代：宋

向夕江天迥，微微接水平。
带帆歸極浦，隨客上荒城。
雲外僧看落，山西鳥過明。
何人對幽景，苒苒敗沙並。
存目
作者：釋宇昭
朝代：宋

詩題：曉發山居首句：蓐食少人家。
宿丁學士宅朱嚴希晝不至
作者：釋宇昭
朝代：宋

幽期不可見，牢落望君情。
坐久詩源寂，談餘井浪平。
月依寒木盡，蛩背冷燈鳴。
空聽溝西寺，宵鐘出禁清。
寄保暹師
作者：釋宇昭
朝代：宋

吟會失秋期，荒山寄病時。
客髭生白早，叢木落青遲。
渴狖窺沒莎井，陰蟲占菊籬。
歸心何以見，霜月下天涯。
幽居即事
作者：釋宇昭
朝代：宋

掃苔人跡外，漸老喜深藏。
路僻閑行遠，春晴晝睡長。
餘花留暮蝶，幽草戀殘陽。
盡日空林下，孤禪念石霜。
廢井
作者：釋宇昭
朝代：宋

古院無僧住，荒涼樹石閑。
停汙寒甃缺，廢汲遠泉慳。
雨漲蛙疑聚，宵晴月自還。
因尋成獨感，吟繞見衰顔。
松柄
作者：釋宇昭
朝代：宋

澗底分貞幹，寧將麈尾同。
坐閑長滴翠，話次忽生風。
影落孤燈外，聲寒靜室中。
有誰知外意，林下石叢叢。
贈魏野
作者：釋宇昭
朝代：宋

別業唯栽竹，多閑亦好奇。
試泉尋寺遠，買鶴到家遲。
藥就全離母，詩高祇教兒。
未能終住此，共有海山期。
送從律師
作者：釋宇昭
朝代：宋

病起辭吟社，出京無舊房。
關中行半月，詩外祇空囊。
白道沿嵩直，青蕪夾渭長。
勝遊多杜曲，風景似吾鄉。
送曹商之宿州兼簡駱偃
作者：釋宇昭
朝代：宋

病起春城暮，行心暗結愁。
全吳無舊業，半世祇羈遊。
島霧沈晴樹，汀煙入夜舟。
故人應老大，佐幕久淹流。
偈二首·其二
作者：釋守仁
朝代：宋

雲從龍，風從虎，吹散江村寒露雨。
麗天杲日絕纖埃，有路明明吞佛祖。
物見主，眼卓豎。
天邊白雁送寒歸，籬下黄華香半吐。
臺山婆話頌
作者：釋守仁
朝代：宋

開箇燈心皂角鋪，日求升合度朝昏。
只因風雨連綿久，本利一空愁倚門。
頌古
作者：釋守仁
朝代：宋

多方竊得破衣裳，壁倒籬坍沒處藏。
更有一般無頼漢，不曾同伴要分贓。
頌古五首·其一
作者：釋守仁
朝代：宋

如舍利弗與麽去，千人萬人攔不住。
優游自在涅槃城，步步蓮華隨足舉。
頌古五首·其三
作者：釋守仁
朝代：宋

相逢陪酒又陪歌，醉倒家中要我駝。
駝到家中猶駡詈，不知醒後又如何。
頌古五首·其五
作者：釋守仁
朝代：宋

凉宵愛月上危樓，幾處笙歌幾處愁。
歌管未闌愁未歇，忽然天曉一時休。
頌古五首·其四
作者：釋守仁
朝代：宋

鋸解秤鎚，油煎石磉。
兩手擎來，有功者賞。
偈
作者：釋守億
朝代：宋

馬祖纔陞堂，雄峰便卷席。
春風一陳來，滿地花狼藉。
三界唯心萬法唯識
作者：釋守卓
朝代：宋

三界唯心，海嶽銷沈。
萬法唯識，青黄曲直。
天上人間，迺規迺則。
眼耳即真，見聞俱惑。
孰爲言宣，詎假玄默。
混爾圓常，分爾百億。
迷悟不來，塵毛匪忒。
三聖到德山即展坐具
作者：釋守卓
朝代：宋

呼爲雲，吸爲雨，襲襲清風動寰宇。
笑哭不是等閑聲，路見不平應有主。
要斬不平人，不與平人語。
而今何處見蹤由，剔起眉毛看鷂子。
不許夜行投明須到
作者：釋守卓
朝代：宋

虛空産生鐵牛兒，頭角分明也太奇。
踏破澄潭深處月，夜闌牽向雪中歸。
世尊指天地
作者：釋守卓
朝代：宋

周行七步便稱尊，家醜那堪放出門。
祇向母胎度人畢，也須一棒一條痕。
乾峰十方薄伽梵
作者：釋守卓
朝代：宋

須彌頭倒卓，碧海起清風。
東弗已摇落，西瞿花正紅。
偈二十四首·其一一
作者：釋守卓
朝代：宋

糞掃堆頭丈六身，入泥入水出家人。
丈夫自有通方眼，認著珍時不是珍。
偈二十四首·其一七
作者：釋守卓
朝代：宋

生死即涅槃，涅槃即生死。
全迷即全悟，全死即全生。
魔佛齊平，孰爲非道。
又須知生死非涅槃，涅槃非生死。
無生死而不顯涅槃，無涅槃而不度生死。
法法顯然，塵塵自離。
到者裏，更須有轉身一路。
若也轉得，枯木枝頭，別迎春色。
踢倒鐵圍山，踏翻生死海。
從教月色和雲白，管取春來草又青。
偈二十四首·其一三
作者：釋守卓
朝代：宋

日出心光耀，堂堂更孤峭。
天陰性地昏，風寒早閉門。
不知天地者，剛道有乾坤。
欲明還得暗，打破却渾侖。
爭如回首家鄉路，寒食依前是暮春。
偈二十四首·其一九
作者：釋守卓
朝代：宋

大圓鑑中同結社，一微塵裏共安居。
釋迦彌勒無門入，不到到者真丈夫。
大丈夫漢，撩著便知來由，不爲分外。
若更擬議躊躇，何啻雲泥萬里。
所以道十五日已前點即不到，十五日已後到即不點。
且道點即是，不點即是。
長因虎嘯風生處，記得龍吟霧起時。
偈二十四首·其一二
作者：釋守卓
朝代：宋

歲時駒過隙，倏忽十月初。
今年寒較早，前日已開爐。
爐邊向去者，各各護眉鬚。
分明一路無寒暑，不知何日是歸歟。
偈二十四首·其一五
作者：釋守卓
朝代：宋

雲從龍，風從虎，大地誰言無寸土。
三陽肇處布新春，明明獨露乾坤祖。
誰知毗耶老病翁，默爾忘言善談吐。
不落四句徹三玄，還他一二三四五。
報爾栴檀林下人，應時納祐還知否。
收來橫骨暗中抽，放去隨群作水牯。
偈二十四首·其一八
作者：釋守卓
朝代：宋

一月普現一切水，一燈能傳百千燈。
此時不徹全身句，眨起眉毛已葛藤。
偈二十四首·其一六
作者：釋守卓
朝代：宋

諸佛不出世，四十九年說。
千江有水千江月，萬里無雲萬里天。
祖師不西來，少林有妙訣。
西天此土俱拈却，一種平懷當處親。
若人識祖佛，當處便超越。
大盡三十日，小盡二十九。
偈二十四首·其一四
作者：釋守卓
朝代：宋

心同虛空界，箇中有買賣。
示等虛空法，處處皆周匝。
證得虛空時，全收復是誰。
無是無非法，一離還一合。
不因霜雪苦，那辨歲寒心。
偈二十四首·其七
作者：釋守卓
朝代：宋

會與不會，拈却一對。
直截如何，風不鳴條，雨不破塊。
偈二十四首·其三
作者：釋守卓
朝代：宋

真不掩僞，開眼瞌睡。
曲不藏直，猶較些子。
魚目明珠，都盧在汝。
更擬如何，未敢相許。
偈二十四首·其二
作者：釋守卓
朝代：宋

見見須教透頂門，頂門開處寶光分。
照徹古今無比況，猶來佛祖是兒孫。
到頭珠有水，未免線因針。
偈二十四首·其二〇
作者：釋守卓
朝代：宋

五五二十五，人人超佛祖。
撩著未知機，黄金成糞土。
諸禪德，莫莽鹵，夷門山朝朝走入。
新羅占波國裏，賣吉州針。
相逢醉老婆，尋牛撞著虎。
偈二十四首·其二三
作者：釋守卓
朝代：宋

過現無三世，星霜有四明。
秋殘心似口，冬至眼如眉。
了了何依住，新新孰變移。
歲寒同飲啄，冷暖自家知。
偈二十四首·其五
作者：釋守卓
朝代：宋

二月桃花紅，三月李花白。
要調滿庭芳，須會十八拍。
偈二十四首·其八
作者：釋守卓
朝代：宋

欲明生死須窮道，一葉落時天下秋。
不涉去來常變化，歸根得旨但隨流。
偈二十四首·其六
作者：釋守卓
朝代：宋

開眼即迷，閉眼即錯。
古佛巴鼻，何處摸索。
偈二十四首·其四
作者：釋守卓
朝代：宋

人無心合道，困來不覺和衣倒。
一老一不老，法身真箇入荒草。
了無來，隨分討，糞掃堆頭拾得寶。
木人石女共歡呼，信手拈來用恰好。
青山無盡意無窮，何須更覓來時道。
偈十九首·其一
作者：釋守卓
朝代：宋

年來乍住甘露，癡鈍無可作做。
剛被王官差排，業緣無能回互。
祇得逐浪隨波，從教諸方流布。
門前旋買新鹽，甕裏有些陳醋。
來者覓茶與茶，大似雖貧而富。
更問祖師西來，老也得住且住。
偈十九首·其一〇
作者：釋守卓
朝代：宋

釋迦掩室，過犯彌天。
維摩杜詞，自救不了。
如何如何，口門太小。
偈十九首·其一一
作者：釋守卓
朝代：宋

付法傳心，將錯就錯。
立雪斷臂，隨邪逐惡。
本色衲僧，如何評溥。
達磨大師，露出一膊。
偈十九首·其一七
作者：釋守卓
朝代：宋

風從何來，雨從何至。
皮下有血，面上有鼻。
脫體相呈，全無忌諱。
明眼衲僧，更須瞥地。
瞥地如何，且莫瞌睡。
偈十九首·其一三
作者：釋守卓
朝代：宋

黄河水，出崑崙，要得分明轉見昏。
若欲迥超無間業，滅却如來正法輪。
偈十九首·其一九
作者：釋守卓
朝代：宋

昨朝炒炒鬧，今朝鬧炒炒。
波斯失白㲲，拾得鐵錢鈔。
偈十九首·其一八
作者：釋守卓
朝代：宋

落花隨流水，啼鳥在深雲。
莫怪多違背，年高耳目昏。
豈不見七百甲子老禪翁，對人祇道東門西門南門北門。
偈十九首·其一六
作者：釋守卓
朝代：宋

孤村黄葉落，深院桂花香。
志士惜日短，愁人知夜長。
偈十九首·其一四
作者：釋守卓
朝代：宋

空中呈鳥跡，水上露燈毬。
要辨渠端的，玉人騎鐵牛。
偈十九首·其七
作者：釋守卓
朝代：宋

風非別凉，火是本熱。
冷坐九年，元來未瞥。
偈十九首·其三
作者：釋守卓
朝代：宋

久雨不晴今日晴，和泥合水要分明。
虛空濕了何妨事，依舊太陽東畔生。
偈十九首·其九
作者：釋守卓
朝代：宋

勸公一，識取心王萬事畢。
六塵堆裏拾得來，歷劫元來未曾失。
偈十九首·其五
作者：釋守卓
朝代：宋

的的無來去，明明有舊新。
去年今日事，今日去年人。
脫體全收放，隨流混主賓。
春光重漏洩，有口不須陳。
偈十九首·其八
作者：釋守卓
朝代：宋

飛金烏，走玉兔，剎那之間成新故。
一陽復處透全身，露柱開花還峭措。
炒茅栗，煮山芋，衲僧活計隨時做。
胡家曲拍自分明，晷運推移何處去。
堪嗟茫茫塵世人，幾箇暫行休歇路。
今年不見去年人，多少今人成古墓。
張三李四醉昏昏，笑殺甘露拄杖子。
偈十九首·其六
作者：釋守卓
朝代：宋

步步登高，從空放下。
南北東西，曾無縫罅。
教外別傳，一切話霸。
偶言
作者：釋守卓
朝代：宋

巖松森翠皆穿眼，澗水清泠亦到心。
自笑不能修白業，祇憑流水念觀音。
僧問六相義因示以偈
作者：釋守卓
朝代：宋

天上火星地下走，泥牛踏著燒却口。
馿兒害痛馬人瞋，打落楊梅三五斗。
僧問四料揀因而頌之·其一
作者：釋守卓
朝代：宋

奪人不奪境，山河光炯炯。
若謂露全身，重添眼中眚。
僧問四料揀因而頌之·其三
作者：釋守卓
朝代：宋

人境兩俱奪，倒轉舌頭說。
四句若爲分，曇花生枯枿。
僧問四料揀因而頌之·其二
作者：釋守卓
朝代：宋

奪境不奪人，虛空問四鄰。
從來無眹兆，何事起埃塵。
僧問四料揀因而頌之·其四
作者：釋守卓
朝代：宋

人境俱不奪，東西任該抹。
七九六十三，相逢阿喇喇。
劉公任侍郎比乞法名示之以妙通茲承佳偈因和以答
作者：釋守卓
朝代：宋

法法彰全妙，心心祇自通。
迥然分木迹，廓爾絕邊中。
諦了名斯立，安行實所從。
大哉無事事，裴運有孤風。
勉初志
作者：釋守卓
朝代：宋

四山相逼勢如奔，三鼠侵藤那久存。
莫倚少年輕白日，急須回首入空門。
即來言和答公任侍郎·其一
作者：釋守卓
朝代：宋

迥脫根塵始識塵，了無所得才真得。
堂堂獨露本來光，越自南兮胡自北。
即來言和答公任侍郎·其三
作者：釋守卓
朝代：宋

曠大劫來沒作做，今日非新昨非故。
回光暫借瞥時間，豁見長靈名得度。
即來言和答公任侍郎·其二
作者：釋守卓
朝代：宋

打破乾坤渠即我，包衾覆載我非渠。
渠渠我我教誰識，當體玄玄祇自如。
即心即佛
作者：釋守卓
朝代：宋

風勁葉頻落，山高日易沈。
坐中人不見，窗外白雲深。
和昭默老人寄示拂子頌
作者：釋守卓
朝代：宋

即此用，離此用，箭未離弦的先中。
萬仞崖前撒手歸，一句機玄無用用。
此時針芥審無差，戴恩奚翅丘山重。
誓捐軀命壯縣絲，隨波聊與人天共。
和答妙靈修撰謝法名
作者：釋守卓
朝代：宋

扣己的明無妙妙，參渠始見不靈靈。
妙靈靈處誰參扣，瞥轉機輪悟獨醒。
國師三喚侍者
作者：釋守卓
朝代：宋

喚處分明應處親，不知誰是負恩人。
東家漏洩西家事，却使傍觀笑轉新。
外道問佛
作者：釋守卓
朝代：宋

外道麤心慣嶮夷，老胡鞭影露針錐。
行人拾得東門兔，誰管韓獹精力疲。
宗門一句
作者：釋守卓
朝代：宋

宗門一句，明明獨露。
孰辨端倪，胡爲指注。
指注不真，鏡像空塵。
空塵何立，鏡像誰入。
當機則應，頭頭非剩。
觸處俱宣，句句通玄。
門門賓主，互正互偏。
含容透脫，千江一月。
無在不在，誰憎誰愛。
煥爾既明，森然不礙。
不礙既明，金剛眼睛。
窮幽測顯，神妙體靈。
妙靈不住，無生不生。
是宜超越，所以縱橫。
定上座橋上立有座主問如何是禪河深處須窮底
作者：釋守卓
朝代：宋

辨金要識鍮，覓髓須打骨。
平地激風波，禪河沒窠窟。
黨理亦黨親，成家又成國。
拗拗墝墝，突突兀兀。
無限傍人，眼睛凸出。
寄徐師利·其一
作者：釋守卓
朝代：宋

要明得喪非干我，須到身心洞徹時。
徹處忘緣緣即徹，從茲出處但隨宜。
寄徐師利·其二
作者：釋守卓
朝代：宋

迹在世途心了了，兩全方顯丈夫兒。
八風盡入遮那境，秘訣何勞問祖師。
寒時寒殺闍黎
作者：釋守卓
朝代：宋

偏中有正正中偏，流落人間百萬年。
幾度欲歸歸不得，門前依舊草芊芊。
小偈四首寄示心然道人聊資體味以進箇中精淳之趣·其一
作者：釋守卓
朝代：宋

心然法法然，法異心心異。
透過然異來，許你箇巴鼻。
小偈四首寄示心然道人聊資體味以進箇中精淳之趣·其三
作者：釋守卓
朝代：宋

心然法法死，大用始全舉。
的的徹生生，互非互相許。
小偈四首寄示心然道人聊資體味以進箇中精淳之趣·其二
作者：釋守卓
朝代：宋

箇中好巴鼻，言下須瞥地。
寂寂要惺惺，當機善游戲。
小偈四首寄示心然道人聊資體味以進箇中精淳之趣·其四
作者：釋守卓
朝代：宋

非許復何如，法界一蘧廬。
於中全諦實，此外盡撩虛。
山中偶作五首·其一
作者：釋守卓
朝代：宋

萬化曾無間，真機宛自靈。
白雲盤作蓋，青嶂列爲屏。
山中偶作五首·其三
作者：釋守卓
朝代：宋

坐石弔孤影，看雲笑此身。
蒲團無限意，分付與何人。
山中偶作五首·其二
作者：釋守卓
朝代：宋

猛虎嘯寒谷，烏鴉噪晚暉。
圓通門大啟，何事不同歸。
山中偶作五首·其五
作者：釋守卓
朝代：宋

爽快憐清景，遲回出草菴。
寒山一傾蓋，明月印寒潭。
山中偶作五首·其四
作者：釋守卓
朝代：宋

漸老便幽僻，西來意亦迷。
不知師子吼，何似野猿啼。
山居三首·其一
作者：釋守卓
朝代：宋

僧家畢竟居山好，石室茆茨養病身。
開眼不知明屬日，回頭只見影隨人。
密通蛇虎爲真友，笑與禽魚會本因。
客間住山今幾久，一番芳草一番春。
山居三首·其三
作者：釋守卓
朝代：宋

當軒唯有好溪山，卒歲無人共往還。
閑看白雲生翠碧，靜聞清磬落潺湲。
聲將聲入分猶易，空以空藏見即難。
此箇不能收拾得，任隨流水落人間。
山居三首·其二
作者：釋守卓
朝代：宋

孤猿瘦鶴冷相看，百衲三衣任歲寒。
未擬將心求別佛，曾因撥草見幽蘭。
誰爲虛谷呼能應，自許無弦密可彈。
若謂本來無一物，知公親被祖師謾。
巖畔春將老四首·其一
作者：釋守卓
朝代：宋

巖畔春將老，香風匝地生。
囊藏無底鉢，高卧笑毗城。
巖畔春將老四首·其三
作者：釋守卓
朝代：宋

巖畔春將老，階前碧草深。
瀏陽好風骨，一句有知音。
巖畔春將老四首·其二
作者：釋守卓
朝代：宋

巖畔春將老，殘花自點苔。
牛頭峰下客，曾見祖師來。
巖畔春將老四首·其四
作者：釋守卓
朝代：宋

巖畔春將老，憨癡興轉多。
時時逢野老，共唱哩稜囉。
巖頭甘贄家過夏因緣二頌·其一
作者：釋守卓
朝代：宋

一回喫水一回噎，百鍊精金要人別。
門前誰解倒剎竿，甕裏何曾失却鼈。
巖頭甘贄家過夏因緣二頌·其二
作者：釋守卓
朝代：宋

針頭扎去幾人知，婦兒女子莫猜疑。
聖凡命脈果何在，向此須明上上機。
師自作真贊·其一
作者：釋守卓
朝代：宋

錐扎不入，頑皮太煞。
自無一文，隨方買賣。
淮田神州，酬還宿債。
師自作真贊·其三
作者：釋守卓
朝代：宋

鏡中電影急觀瞻，水底燈毬休把捉。
忘言要辨此時機，萬里清秋看一鶚。
師自作真贊·其二
作者：釋守卓
朝代：宋

潰散百骸從齷齪，一長靈物熟知音。
銀蟾不落清江裏，坐對黄花秋已深。
師自作真贊·其五
作者：釋守卓
朝代：宋

鐵牛奔入玉麟隊，自古無雙今一對。
脫體堂堂呈似伊，有眼無口如何會。
師自作真贊·其六
作者：釋守卓
朝代：宋

曾戴花冠入東魯，又携角杖到西乾。
惡嫌黄檗無多子，笑許韶陽爛漫禪。
師自作真贊·其四
作者：釋守卓
朝代：宋

南海之濱，兔生兩角。
幕阜之頂，磽磽确确。
從十年游，脚跟皴剝。
討甚機鋒，七錯八錯。
座右銘
作者：釋守卓
朝代：宋

覺變則迷，識澄則悟。
作止因依，生死交互。
妙矣靈通，混然本素。
用與性齊，語與默寓。
三世現前，十方頓赴。
非知而知，不住而住。
永言大觀，唯心是務。
恁麽也不得
作者：釋守卓
朝代：宋

凜凜清風八面吹，雄雄獨跨鐵牛兒。
爲公剔起金剛眼，拶破髑髏應自知。
投子下繩床立
作者：釋守卓
朝代：宋

愛向江邊弄釣絲，碧潭深處有嘉魚。
鈎頭不是無香餌，箇底如何釣得渠。
擬寒山四首·其一
作者：釋守卓
朝代：宋

有物是何物，周流泄妙機。
春晴山鳥語，日暮洞雲歸。
指是馬還是，心非佛亦非。
誰能同彼此，携手入玄微。
擬寒山四首·其三
作者：釋守卓
朝代：宋

問訊西來祖，人心爲有無。
如何垂直指，早晚轉凡夫。
洛水澄如練，嵩山秀若圖。
不知端的者，剛道有差殊。
擬寒山四首·其二
作者：釋守卓
朝代：宋

一念通真際，塵塵秘藏開。
當頭誰是主，撒手自爲媒。
大海收毛孔，神珠隠蚌胎。
此時知佛祖，猶向外邊來。
擬寒山四首·其四
作者：釋守卓
朝代：宋

見道即修道，無心誰悟心。
是非凡與聖，成壞古無今。
碧澗流殘葉，微風入靜林。
誰來石巖下，教汝夜穿針。
昨日栽茄子
作者：釋守卓
朝代：宋

钁子頭邊得意時，開花著子不愁伊。
幾多不善根株者，祇見枝頭又長枝。
智門蓮花
作者：釋守卓
朝代：宋

蓮花荷葉的須分，無限清香付與君。
彈指若知霄漢路，便能平地起烟雲。
曹山向火因緣日照寒潭明更明
作者：釋守卓
朝代：宋

日照寒潭明更明，寥寥虎嘯清風生。
寰中閫外應須辨，白玉盤盛鐵眼睛。
曹山老，曹山老，正去偏來沒處討。
會同風
作者：釋守卓
朝代：宋

君子南北我東西，瞥爾惺惺忽爾迷。
一笑一狂誰會得，白雲深處有猿啼。
東山禮祖塔二首·其一
作者：釋守卓
朝代：宋

雲擁蓮峰插太虛，清香不付嶺南盧。
而今五葉分明在，觸處離披見得無。
東山禮祖塔二首·其二
作者：釋守卓
朝代：宋

古鑑光分前後身，擬於何處拂埃塵。
易觀剎海毛端現，難把師心說向人。
止堂銘
作者：釋守卓
朝代：宋

旨哉斯堂，全觀全止。
是止亦止，應現何已。
法爾而然，不默則病。
必爾之歸，淵默生定。
妙定圓極，心精發光。
不出戶牖，靈鑒十方。
既超動靜，無住者存。
居之而安，左右逢原。
汝是慧超
作者：釋守卓
朝代：宋

問佛如何答慧超，秤鎚雖定價相饒。
雲中不睹雙鵰落，箭過新羅十萬遥。
漁父
作者：釋守卓
朝代：宋

白髮慵梳百不憂，與他鷗鳥日悠悠。
清朝榮辱幾番事，滿眼烟波一葉舟。
雨過洞庭歌棹月，霜飛雲夢醉眼秋。
蓑綸晚𣉜蘆花岸，閑扣金針作釣鈎。
牧牛頌示衆
作者：釋守卓
朝代：宋

日用須牧牛，鼻索莫離手。
露地非自然，馴良在日久。
鞭繩既無用，人牛復何有。
此時唯己知，始覺從前咎。
牧童
作者：釋守卓
朝代：宋

相呼相喚又村謳，放却牛來古渡頭。
有客問津渾不顧，笑將輕葦汎孤舟。
珊瑚枝枝撐著月
作者：釋守卓
朝代：宋

僊重三千不可圖，從教千古强名模。
長因塞北烟塵息，記得江南啼鷓鴣。
白珪無玷
作者：釋守卓
朝代：宋

雲生不翳空，日上難逃影。
相逢一笑中，何須重反省。
目前無法意在目前
作者：釋守卓
朝代：宋

九轉靈丹難却易，一鎚便當易還難。
相逢話盡壺中事，重把仙書子細看。
睦州擔板
作者：釋守卓
朝代：宋

腦後與一錐，頭頭墮坑坎。
直饒喚不迴，也是虛擔板。
休擔板，透過睦州關，乾坤一隻眼。
瞻雙塔
作者：釋守卓
朝代：宋

競傳垂手設三關，又說常鋒示一拳。
誰信雲根涌雙塔，松風歷歷更幽玄。
示辨實
作者：釋守卓
朝代：宋

一酬一問分賓主，端的如何辨正邪。
卓爾未能超本際，茫茫難透眼前花。
答問頌五首·其一
作者：釋守卓
朝代：宋

有賓有主，父子規程。
子無線索，妙辨縱橫。
答問頌五首·其三
作者：釋守卓
朝代：宋

東山水上行，枯骨壯韓情。
藤林荒已久，三句若爲明。
答問頌五首·其二
作者：釋守卓
朝代：宋

一棒一條痕，蒺蔾好自吞。
仙陀還蹉過，贏得瞎馿存。
答問頌五首·其五
作者：釋守卓
朝代：宋

問取修山主，淺淺實甚深。
若謂唯心現，玄艘已陸沉。
答問頌五首·其四
作者：釋守卓
朝代：宋

烏鷄頭带雪，偏正沒安排。
明月堂前意，悠悠莫亂猜。
答客問
作者：釋守卓
朝代：宋

從來住處無人識，今日勞公扣指南。
是眼不應還見眼，從教佛祖競來參。
維摩不二
作者：釋守卓
朝代：宋

洞門常啟客來稀，碧草叢邊野蕨肥。
可笑流年空老大，慚無一德報恩知。
總頌
作者：釋守卓
朝代：宋

人境奪不奪，千手未拈掇。
捧出黄金盤，贈君貯明月。
臨終前一日和雲門曲
作者：釋守卓
朝代：宋

衲僧要唱雲門曲，六六從來三十六。
曹源有箇癡禪人，解道一生數不足。
數不足，不屬金石與絲竹。
等閑一拍五音全，直道如弦已曲錄。
從教歲去年來，依舊山青水綠。
蝦蟆頭上戴青苔
作者：釋守卓
朝代：宋

蝦蟆頭上戴青苔，繡出鴛鴦孰辨猜。
幾許離人消息斷，一聲鴻雁送愁來。
讀傳燈錄
作者：釋守卓
朝代：宋

誰謂拈花後，聯芳直至今。
到頭珠有水，未免線因針。
蝶在花猶在，春深草亦深。
軒窗倚疏豁，閑聽洞龍吟。
贊三祖
作者：釋守卓
朝代：宋

白衣受道，瘥病非藥。
無欠無餘，有鎚有鑿。
覓解脫門，汝爲誰縛。
贊二祖
作者：釋守卓
朝代：宋

斷臂求師，平田失脚。
三拜依位，誠人得謔。
稽首高深，少峰伊洛。
贊五祖
作者：釋守卓
朝代：宋

濁港轉身，破頭印法。
五葉芬芳，千徒雜踏。
於秀於能，誰離誰合。
贊四祖
作者：釋守卓
朝代：宋

法法明心，塵塵垂手。
正出黄梅，傍生牛首。
巍巍雙峰，天長地久。
贊達磨
作者：釋守卓
朝代：宋

神光的的見聱訛，面壁喃喃語更多。
不是梁王先勘破，脫身歸去奈渠何。
贊靈源和尚二首·其一
作者：釋守卓
朝代：宋

拳下翻身，竿頭進步。
萬派同歸，靈源獨露。
瓦礫光輝，風雲流布。
千眼那知，羣心自度。
贊飲光
作者：釋守卓
朝代：宋

千聞巧演眉猶蹙，一見輕拈笑不休。
笑裏藏鋒誰辨的，剎竿倒却有來由。
趙州勘婆
作者：釋守卓
朝代：宋

勘破誰知老趙州，玉鞭鞭起卧金牛。
臺山今古行人口，笑飲清風味轉幽。
迷悟何從
作者：釋守卓
朝代：宋

恰恰今人用，明明古佛心。
寒雲歸碧嶂，幽鳥下青林。
送僧歸永嘉
作者：釋守卓
朝代：宋

在在常參一宿覺，的的生緣非永嘉。
還我今朝却歸去，大千俱屬眼中花。
送愿上人歸龍山省侍昭默老人
作者：釋守卓
朝代：宋

我省老師未嘗病，汝行親省病老師。
汝我同門無異路，彼彼步步不相隨。
肯謂長行無伴侶，正宜念念念在茲。
我慚塞責成拘局，心雖默堂身遠離。
爾能急義重去就，身心俱往更由誰。
千里龍山不日到，歸心猶恐錫飛遲。
無病病師力奉侍，不親親者真其資。
雙溪幕阜不相遠，一往一來皆妙期。
送慈侍者寧親
作者：釋守卓
朝代：宋

生緣斷處參吾道，孝義敦時念倚門。
要得一槌收兩當，別余歸去省寒溫。
送諶首座歸永嘉
作者：釋守卓
朝代：宋

萬變相應一句通，十二年來已無口。
別余遥指海山歸，雁蕩峰作師子吼。
此旨明明不覆藏，冥懷自樂有餘光。
曹源一滴流千古，宿覺徽猷振大唐。
覿面家風人若問，釣魚須是謝三郎。
送諸方行化·其一
作者：釋守卓
朝代：宋

衲僧無作爲，亦不坐無作。
紅塵本自寂，誰解釋塵紛。
一機雖妙常，要如千鈞弩。
弩滿發機全，破的惟等閑。
持此入紅塵，是謂塵中眼。
應變猶如如，善導無所事。
貧富自誰何，知音即所遇。
得意早歸來，資吾無盡藏。
送諸方行化·其七
作者：釋守卓
朝代：宋

食施何如法施均，綠楊青草幾番春。
擎盂好好廛中去，莫惜眉毛指向人。
送諸方行化·其三
作者：釋守卓
朝代：宋

火裏生蓮世豈知，入廛須是丈夫兒。
毗耶老漢如相扣，報道年來眼搭眵。
送諸方行化·其二
作者：釋守卓
朝代：宋

誰管川途凍未開，笑持鐵鉢出山來。
心花不落東君手，待把靈根火裏栽。
送諸方行化·其五
作者：釋守卓
朝代：宋

本覺本來明，乘緣須體妙。
壁立何匹儔，漚和生談笑。
萬化了全機，千機全一照。
波昏月豈亡，水清光自曜。
送諸方行化·其六
作者：釋守卓
朝代：宋

林下既了空，塵中須達事。
隨事了真空，自空展化事。
事空空事中，淘鎔成寶器。
寶器盛醍醐，是曰甘露味。
送諸方行化·其四
作者：釋守卓
朝代：宋

甘露無底鉢，禪人要拈撥。
浩浩塵土中，一佛二菩薩。
撞著老維摩，輕輕共伊說。
施者非福田，是誰納敗闕。
咦。
道吾生也不道
作者：釋守卓
朝代：宋

木人把板雲中唱，石女穿靴水上行。
生死死生休更問，從來日午打三更。
長沙令人問三聖南泉遷化向什麽處去
作者：釋守卓
朝代：宋

探花蝴蝶舞三臺，啄木掉頭鳴訝鼓。
處處相逢岑大蟲，元來便是玄沙虎。
除夜
作者：釋守卓
朝代：宋

密携光景共因循，誰爲俱忘是要津。
毫髮不移人自老，看看啼鳥報芳春。
雲門餬餠
作者：釋守卓
朝代：宋

左眼半斤，右眼八兩。
不問親疏，有功者賞。
靈然居士施曲木禪床因坐小參以頌示衆
作者：釋守卓
朝代：宋

靈然家秘曲木床，願供長靈坐八荒。
衲子惺惺爲掀倒，翻然獨露本然光。
本然光透呵呵笑，無限虛空呈一竅。
南海波斯弄琵琶，聲聲解作單于調。
題廓然居士指菴
作者：釋守卓
朝代：宋

全指即亡指，應機何有機。
此菴容法界，當處洞真歸。
寂是用還是，生非佛亦非。
南方休更問，一笑豁離微。
風幡誰動
作者：釋守卓
朝代：宋

夢遊華頂過丹丘，躡盡寒雲倚石樓。
貪看瀑泉瀉崖壁，豈知身在碧江頭。
句·其一
作者：釋守恭
朝代：宋

布髪人來絕，銜花鹿去多。
句·其二
作者：釋守恭
朝代：宋

影落楊侯宅，根連覺帝居。
偈
作者：釋守慧
朝代：宋

但知今日復明日，不覺前秋與後秋。
平步坦然歸故里，卻乘好月過滄洲。
偈四首·其一
作者：釋守智
朝代：宋

緊峭離水靴，踏破湖湘月。
手把鐵蒺藜，打碎龍虎穴。
翻身倒上樹，始見無生滅。
却笑老瞿曇，彈指超彌勒。
偈四首·其三
作者：釋守智
朝代：宋

不離當處常湛然，覓即知君不可見。
雖然先聖恁麽道，且作箇模子搭却。
偈四首·其二
作者：釋守智
朝代：宋

昨日高山看釣魚，步行騎馬失却馿。
有人拾得駱駝去，重賞千金一也無。
偈四首·其四
作者：釋守智
朝代：宋

法門不幸法幢摧，五藴山中化作灰。
昨夜泥牛通一線，黄龍從此入輪迴。
偈三首·其一
作者：釋守浄
朝代：宋

坐斷毗盧頂𩕳，須是沒量大人。
若是沒量大人，不坐毗盧頂𩕳。
偈三首·其三
作者：釋守浄
朝代：宋

若欲正提綱，直須大地荒。
欲來衝雪刃，未免露鋒鋩。
偈三首·其二
作者：釋守浄
朝代：宋

今朝臘月九，窮漢外邊走。
雖然不還家，却是他好手。
陋巷不騎金色馬，回途却著破襴衫。
偈二十七首·其一
作者：釋守浄
朝代：宋

定光金地遥招手，智者江陵暗點頭。
已是白雲千萬里，那堪於此未知休。
偈二十七首·其一〇
作者：釋守浄
朝代：宋

石門深且幽，好住不肯住。
翻身入城隍，却向鬧市去。
鬧浩浩處冷湫湫，冷湫湫處看楊州。
四五百條花柳巷，二三千處管絃樓。
偈二十七首·其一一
作者：釋守浄
朝代：宋

慧不厭修，福不厭作。
福慧雙收，如虎戴角。
作既無作，修亦無修。
青山綠水，短棹孤舟。
格外之談，迥出常流。
偈二十七首·其一七
作者：釋守浄
朝代：宋

我有折脚鐺，三子共提掇。
一著一著高，一步一步闊。
從此活業興，清風動寥泬。
夜半放烏雞，頭上一點雪。
偈二十七首·其一三
作者：釋守浄
朝代：宋

瞿曇鼓動三寸舌，四十九年無法說。
達磨不立一字脚，列派分枝無處著。
青山不鎖長飛勢，滄海合知來處高。
偈二十七首·其一九
作者：釋守浄
朝代：宋

達磨不來東土，二祖不往西天。
老盧不識五祖，誰云夜半衣傳。
偈二十七首·其一二
作者：釋守浄
朝代：宋

不用立雪庭下，不用斷臂師前。
須信當人分上，已與佛祖齊肩。
會得朝打八百，不會暮打三千。
偈二十七首·其一五
作者：釋守浄
朝代：宋

佛祖頂𩕳上，有破天大路。
未透生死關，如何敢進步。
不進步，大千沒遮護。
一句絕言詮，那吒擎鐵柱。
偈二十七首·其一六
作者：釋守浄
朝代：宋

流水下山非有意，片雲歸洞本無心。
人生若得如雲水，鐵樹開花遍界春。
偈二十七首·其一四
作者：釋守浄
朝代：宋

念念捨離諸惡趣，心心克取佛菩提。
取捨二途如脫得，永嘉元不識曹溪。
偈二十七首·其七
作者：釋守浄
朝代：宋

九夏炎炎火熱，木人汗流不輟。
夜來一雨便凉，莫道山僧不說。
偈二十七首·其三
作者：釋守浄
朝代：宋

傳來鐵鉢盛貓飯，摩衲袈裟入墨盆。
祖翁活計都壞了，不知將底付兒孫。
偈二十七首·其九
作者：釋守浄
朝代：宋

大兄杜口毗耶，小兄掩室摩竭。
恰好和我三人，大家證龜作鱉。
偈二十七首·其二
作者：釋守浄
朝代：宋

談玄說妙，撒屎撒尿。
行棒行喝，將鹽止渴。
立主立賓，花擘宗乘。
偈二十七首·其二〇
作者：釋守浄
朝代：宋

日日波波走，夜夜不曾停。
走到歲窮夜，依舊定盤星。
偈二十七首·其二一
作者：釋守浄
朝代：宋

三十六旬窮此夕，定盤星上轉風車。
放開結角羅紋處，須信風流出當家。
偈二十七首·其二七
作者：釋守浄
朝代：宋

夢幻空花六十七，臨行猶自老婆心。
鴛鴦繡出與人看，誰知元不犯金針。
偈二十七首·其二三
作者：釋守浄
朝代：宋

常州有，福州無，江風作惡浪花粗。
不用刻舟徒記劍，片帆已過洞庭湖。
偈二十七首·其二二
作者：釋守浄
朝代：宋

我有懶菴兄，夤緣真有在。
從東復過西，兩處成交代。
去矣無遺恨，所欠唯睡債。
難忘手足情，特來爲渠賽。
偈二十七首·其二六
作者：釋守浄
朝代：宋

夢幻空花，六十七年。
白鳥煙沒，秋水連天。
偈二十七首·其五
作者：釋守浄
朝代：宋

文殊普賢談理事，臨濟德山行棒喝。
東禪一覺到天明，偏愛風從凉處發。
偈二十七首·其八
作者：釋守浄
朝代：宋

正炊折脚鐺安隱，無奈公文抵死催。
硬把死蛇頭不得，隨時之義大矣哉。
偈二十七首·其四
作者：釋守浄
朝代：宋

堂前露柱久懷胎，長下嬰兒頗俊哉。
未解語言先作賦，一操直取狀元來。
調空首座
作者：釋守浄
朝代：宋

山龜有殻藏頭尾，七十二鉆不奈何。
恰似秀峰空首座，嘉招不肯出煙蘿。
頌古
作者：釋守浄
朝代：宋

比謂拈來伸一問，如何舉衆盡茫然。
不因一撲百雜碎，定作人間醜婦寃。
頌古四首·其一
作者：釋守浄
朝代：宋

析盡屍骸沒一些，從茲遍界是那吒。
直饒見得無纖翳，未免重添眼裏花。
頌古四首·其三
作者：釋守浄
朝代：宋

不知此土何爲驗，拈起新羅人草鞋。
漢祖殿前樊噲怒，鴻門一踏爲誰開。
頌古四首·其二
作者：釋守浄
朝代：宋

普請開田力已齊，紛紛带水又拖泥。
展開兩手人休問，昨夜三更月落西。
頌古四首·其四
作者：釋守浄
朝代：宋

涅槃償債更無殊，劈破長沙肘後符。
一句全提無話會，錢塘八月浪花粗。
偈二首·其二
作者：釋守珣
朝代：宋

如來禪，祖師道，切忌將心外邊討。
從門所得即非珍，特地埋藏衣裏寶。
禪家流，須及早，撥動祖師關捩，抖擻多年布襖。
是非毀譽付之空，竪闊橫長渾恰好。
君不見寒山老，終日嬉嬉，長年把掃。
人問其中事若何，入荒田不揀信手拈來草。
頌古四十首·其一
作者：釋守珣
朝代：宋

兜羅綿手指天地，紺目重瞳顧四維。
七步周行渾屬我，一生賣弄小孩兒。
頌古四十首·其一〇
作者：釋守珣
朝代：宋

不是風兮不是旛，幾人北斗面南看。
祖師直下無窼臼，眼綻皮穿較不難。
頌古四十首·其一一
作者：釋守珣
朝代：宋

倚竈爲靈自不靈，靈蹤斷處一堆塵。
野老不來敲祭鼓，打正因邪別是春。
頌古四十首·其一七
作者：釋守珣
朝代：宋

安國安家不在兵，魯連一箭亦多情。
三千劍客今何在，獨許將軍建太平。
頌古四十首·其一三
作者：釋守珣
朝代：宋

廬陵米價若爲酬，入市知行趣自由。
借問年來何所直，大宋山河四百州。
頌古四十首·其一九
作者：釋守珣
朝代：宋

犀牛扇子用多年，歷掌清機授手傳。
頭角不全收拾取，雨餘風月滿長川。
頌古四十首·其一二
作者：釋守珣
朝代：宋

坐禪成佛心中病，作鏡磨磚眼裏華。
一掣牢關金鎖斷，等閑信步便歸家。
馬駒子，實堪誇。
自從胡亂後，著處是生涯。
頌古四十首·其一五
作者：釋守珣
朝代：宋

近日尊位復如何，日面月面哩來囉。
自從舞得三臺後，拍拍元來總是歌。
頌古四十首·其一八
作者：釋守珣
朝代：宋

要得貍奴覿面酬，渾如鉗口鎖咽喉。
一刀兩段從公斷，直得悲風動地愁。
頌古四十首·其一六
作者：釋守珣
朝代：宋

野鴨羣飛勢莫留，瞥然一過已高秋。
和聲搊著平生痛，短綆毋勞繫鼻頭。
頌古四十首·其一四
作者：釋守珣
朝代：宋

即心是佛一家風，馬祖聲傳四海中。
靈利衲僧纔一顧，娘生賦性出天聰。
頌古四十首·其七
作者：釋守珣
朝代：宋

展陣開旗便要贏，誰知御駕不親征。
把定鏘旗收陣脚，直向熊峰不出兵。
頌古四十首·其三
作者：釋守珣
朝代：宋

涅槃一路同來往，寸步寧虧達本鄉。
鶖子黠兒輕借便，由如啞子喫生薑。
月上女，太無良，不塗紅粉自風光。
金鎖玄關留不住，百尺竿頭信脚行。
頌古四十首·其三〇
作者：釋守珣
朝代：宋

無寒暑處洞山語，多少禪人迷處所。
寒時向火熱乘涼，一生免得避寒暑。
頌古四十首·其三三
作者：釋守珣
朝代：宋

發足超方，地頭親到。
遇著險峻道途，殺活杖子變豹。
米倉大路平如砥，未免漆桶裏著到。
不搽紅粉也風流，大抵還他肌骨好。
頌古四十首·其三九
作者：釋守珣
朝代：宋

泥水未分紅菡萏，雨餘先透碧波香。
千般意路終難會，一著歸根便廝當。
頌古四十首·其三五
作者：釋守珣
朝代：宋

雲門餬餅對超談，多少禪流看不穿。
若是孔門真弟子，自然知道化三千。
頌古四十首·其三八
作者：釋守珣
朝代：宋

借婆裙子拜婆朝，問佛唯言汝惠超。
萬古石頭城下水，終歸大海作波濤。
頌古四十首·其三六
作者：釋守珣
朝代：宋

問佛唯言乾屎橛，非獨抽釘兼拔楔。
不是韶陽老古錐，爭得親言出親舌。
頌古四十首·其三四
作者：釋守珣
朝代：宋

無孔笛子兩頭吹，韻出青霄徹九維。
可憐一對冤家種，人人鼻孔大頭垂。
頌古四十首·其九
作者：釋守珣
朝代：宋

老大不堪用，約去了還來。
伸腳縮腳裏，貪程啟快哉。
有娘生面無爺姓，趁得曇華五葉開。
頌古四十首·其二〇
作者：釋守珣
朝代：宋

紅輪決定沉西去，未委魂靈往那方。
踏得故鄉田地穩，本來面目露堂堂。
人只在，不曾亡。
率陀天上非人世，須知別有好商量。
頌古四十首·其二一
作者：釋守珣
朝代：宋

貪觀天上月，失卻手中橈。
石臼山下路，歸計轉迢遙。
覿面光輝日，拍手笑吾曹。
頌古四十首·其二七
作者：釋守珣
朝代：宋

張公末醉李公扶，從此嘉聲滿道途。
卻被金剛開口笑，誰能愛你護身符。
頌古四十首·其二三
作者：釋守珣
朝代：宋

三種佳名一箇過，邀君把手上高坡。
時人自沒登山力，空負當年一曲歌。
頌古四十首·其二九
作者：釋守珣
朝代：宋

終日看天不舉頭，桃花爛熳始擡眸。
饒君便有遮天網，到得牢關即便休。
頌古四十首·其二二
作者：釋守珣
朝代：宋

老倒丹霞燒木佛，院主眉鬚剛突出。
罪過從來作底當，誰道千虛不博實。
頌古四十首·其二五
作者：釋守珣
朝代：宋

孰云天地與同根，事角爭如理見親。
一檻庭花渾己物，滿天風月與誰論。
堪笑南泉老作，猶來因語識人。
可憐陸亘大夫，對面埋沒家珍。
頌古四十首·其二八
作者：釋守珣
朝代：宋

見成公案便相當，秤則稱兮斗則量。
非較非年三十棒，至今平步也翱翔。
頌古四十首·其二六
作者：釋守珣
朝代：宋

青青庭柏指西來，趙老門風八字開。
歲寒枝有深深意，誰把靈根著處栽。
頌古四十首·其二四
作者：釋守珣
朝代：宋

連天野火了無涯，起處猶來辨作家。
眼裏瞳人雙翳盡，面前遍界絕空華。
道吾老，也堪誇。
汲水僧歸林下寺，待船人立渡頭沙。
頌古四十首·其五
作者：釋守珣
朝代：宋

百萬人天普請看，頭陀末上獨開顔。
堪笑衣穿瘦骨露，一肩授手搭金襴。
頌古四十首·其八
作者：釋守珣
朝代：宋

三拜勤劬雪到腰，覓心無處強相饒。
神光冷地思量著，始覺春來雪自消。
頌古四十首·其六
作者：釋守珣
朝代：宋

難兄難弟問來端，百衲金襴遞代傳。
弟應兄呼成底事，免認剎竿頭指天。
頌古四十首·其四
作者：釋守珣
朝代：宋

帝子遊春不逐他，相邀諸姊入屍陀。
死人堆裏出身路，撥動煙塵見也麽。
靈利漢，不消多。
回頭踏著自家底，洞雲深處舊煙蘿。
頌古四十首·其四〇
作者：釋守珣
朝代：宋

問處分明答處親，青峰八字打開門。
頭頭盡是吾家物，何必臨歧更問津。
晚春
作者：釋守璋
朝代：宋

草深烟景重，林茂夕陽微。
不雨花猶落，無風絮自飛。
偈
作者：釋守端
朝代：宋

一文大光錢，買得箇油糍。
喫放肚裏了，當下便不饑。
偈七首·其一
作者：釋守端
朝代：宋

鳥有雙翼，飛無遠近。
首出一隅，行無前後。
偈七首·其七
作者：釋守端
朝代：宋

絲毫有趣皆能進，畢竟無歸若可當。
逐日退身行興盡，忽然得見本爺孃。
偈七首·其三
作者：釋守端
朝代：宋

泥佛不度水，木佛不度火。
金佛不度爐，真佛內裏坐。
偈七首·其二
作者：釋守端
朝代：宋

忌口自然諸病減，多情未免有時勞。
貧居動便成違順，落得清閑一味高。
偈七首·其五
作者：釋守端
朝代：宋

他人住處我不住，他人行處我不行。
不是爲人難共聚，大都緇素要分明。
偈七首·其六
作者：釋守端
朝代：宋

諸人法眼藏，千聖莫能當。
爲君通一線，光輝滿大唐。
須彌走入海，六月降嚴霜。
法華雖恁道，無句得商量。
偈七首·其四
作者：釋守端
朝代：宋

佛身充滿於法界，普現一切群生前。
隨緣赴感靡不周，而常處此菩提座。
北斗藏身因緣偈
作者：釋守端
朝代：宋

九衢公子遊花慣，未第貧儒感慨多。
冷地看他人富貴，等閑無奈幞頭何。
句·其一
作者：釋守端
朝代：宋

異鄉風俗客不惡，但欲南音來耳邊。
句·其二
作者：釋守端
朝代：宋

不似大梅老，貪隨鼯鼠聲。
爲郭功甫偈·其一
作者：釋守端
朝代：宋

牛來山中，水足草足。
牛出山去，東觸西觸。
爲郭功甫偈·其二
作者：釋守端
朝代：宋

上大人，丘乙己。
化三千，可知禮。
答郭祥正居士
作者：釋守端
朝代：宋

藏身不用縮頭，歛迹何須收脚。
金烏半夜遼天，玉免趕他不著。
蠅子透窗偈
作者：釋守端
朝代：宋

爲愛尋光紙上鑽，不能透處幾多般。
忽然撞著來時路，始覺平生被眼瞞。
過橋遭攧有省作偈
作者：釋守端
朝代：宋

我有明珠一顆，久被塵勞關鎖。
今朝塵盡光生，照破山河萬朵。
頌
作者：釋守端
朝代：宋

一拳拳倒黄鶴樓，一趯趯翻鸚鵡洲。
有意氣時添意氣，不風流處也風流。
偈
作者：釋守緣
朝代：宋

綠暗紅稀日，蜂忙蝶困時。
本來真面目，一點不曾移。
頌古
作者：釋守緣
朝代：宋

世間無物可羅籠，獨立嵯峨萬仞峰。
忽若有人猛推落，騰身雲外不留縱。
偈·其一
作者：釋守芝
朝代：宋

一擊響玲瓏，喧轟宇宙通。
知音纔側耳，項羽過江東。
偈·其三
作者：釋守芝
朝代：宋

翠巖路嶮巇，舉步涉千溪。
更有洪源水，滔滔在嶺西。
沙裏無油事可哀，翠巖嚼飯餧嬰孩。
他時好惡知端的，始覺從前滿面埃。
偈·其二
作者：釋守芝
朝代：宋

大愚相接大雄孫，五湖雲水競頭奔。
競頭奔，有何門，擊箭寧知枯木存。
枯木存，一年還曾兩度春。
兩度春，帳裏真珠撒與人。
撒與人，思量也是慕西秦。
頌
作者：釋守芝
朝代：宋

北斗掛須彌，杖頭挑日月。
林泉好商量，夏一秋風切。
句
作者：釋守訥
朝代：宋

野夫生長仁皇世，再見仁皇御太平。
和李白水西詩韵
作者：釋守訥
朝代：宋

涇水秋更清，清波照城郭。
謂言尋勝遊，步躡秋霜閣。
詩人昔仙遊，江左苦飄泊。
壯志負青雲，浩氣橫碧落。
邈矣不可追，苔封辨遺作。
珠玉湛冰壺，琅玕脫錦籜。
千載挹清風，萬慮都空廓。
長嘯寄幽懷，山靈亦然諾。
題梵天寺
作者：釋守詮
朝代：宋

落日寒蟬鳴，獨歸林下寺。
松扉竟未掩，片月隨行屨。
時聞犬吠聲，更入青蘿去。
偈
作者：釋守遂
朝代：宋

一拳拳倒黄鶴樓，一踏踏翻鸚鵡洲。
慣向高樓驟玉馬，曾於急水打金毬。
偈二首·其一
作者：釋守道
朝代：宋

日月遶須彌，人間分晝夜。
南閻浮提人，祇被明暗色空留礙。
偈二首·其二
作者：釋守道
朝代：宋

不從一地至一地，寂滅性中寧有位。
釋迦稽首問然燈，仁者何名爲受記。
句
作者：釋守道
朝代：宋
体裁：句

柳色黄金嫩，黎花白雪香。
偈二首·其一
作者：釋安民
朝代：宋

衆賣華兮獨賣松，青春顔色不如紅。
算來終不與時合，歸去來兮翠靄中。
偈二首·其二
作者：釋安民
朝代：宋

三面狸奴手捉月，兩頭白牯腳拏煙。
戴冠碧兔立庭柏，脫殻烏龜飛上天。
偈頌十二首·其一
作者：釋安永
朝代：宋

經年不跨雲門路，逐浪隨波恁麽去。
而今老大復癡憨，歸來且作村菴主。
跨瞎驢，撾毒鼓，百戰場中偃文武。
從教臨濟撥動煙塵，溈仰互爲隊伍，列伍位鎗旗，布三玄戈弩。
不消咳嗽一聲，直下一時敗露。
偈頌十二首·其一〇
作者：釋安永
朝代：宋

春深不放白牛閒，依舊隨羣入亂山。
拽杷牽犁償宿債，尾巴再露與人看。
偈頌十二首·其一一
作者：釋安永
朝代：宋

國師不跨石門句，舌頭未舉先分付。
那堪覿面涉思惟，沖天鷂子新羅去。
偈頌十二首·其一二
作者：釋安永
朝代：宋

少處減些多處添，白雲官路販私鹽。
一條性命俱拋下，不怕當初王令嚴。
偈頌十二首·其七
作者：釋安永
朝代：宋

解語非干舌，能言不在聲。
非聲非舌用，還家罷問程。
偈頌十二首·其三
作者：釋安永
朝代：宋

海門鼓浪拍天飛，妙喜家風孰與知。
今日風雲重借便，分明向上爲全提。
文彩未彰，消息已露。
動地驚天，不容回互。
雲漢昭回星斗垂，誰敢抬頭正眼覷。
偈頌十二首·其九
作者：釋安永
朝代：宋

茫茫人看中秋月，徒向閻浮記時節。
不智明月向人圓，已是眼中重著屑。
瞎了眼，降却屑，昨夜三更轉向西，驚起蒼龍拗角折。
偈頌十二首·其二
作者：釋安永
朝代：宋

虎頭带角人難措，石火電光休密布。
中興天子展神鋒，萬象之中看獨露。
偈頌十二首·其五
作者：釋安永
朝代：宋

世出世間稱第一，誰敢當頭正眼觀。
今日風雲欣慶會，九重深處現龍顔。
偈頌十二首·其八
作者：釋安永
朝代：宋

擘開滄海取龍吞，五逆聞雷不許聞。
翻笑波心遺劍客，區區空記刻舟痕。
偈頌十二首·其四
作者：釋安永
朝代：宋

枯木生花劫外春，馨香逼界古今聞。
忽然樹倒歸何處，猿叫千山月滿船。
六祖
作者：釋安永
朝代：宋

黄梅半夜錯分付，纔得星兒便亂做。
大庾嶺頭屙一堆，後代兒孫遭點污。
洋嶼菴造水筧
作者：釋安永
朝代：宋

路遶懸崖萬仞頭，擔泉带月幾時休。
箇中撥轉通天竅，人自安閒水自流。
頌古三十一首·其一
作者：釋安永
朝代：宋

道泰時清才子貴，家肥國富小兒嬌。
不因紫陌花開早，爭見黄鶯下柳條。
頌古三十一首·其一〇
作者：釋安永
朝代：宋

不放溪東西，隨分納些兒。
冷暖只自知，分明說向誰。
頌古三十一首·其一一
作者：釋安永
朝代：宋

妙轉之機掣電飛，目前生殺盡交馳。
明珠自有明珠價，休向籬邊彈雀兒。
頌古三十一首·其一七
作者：釋安永
朝代：宋

快人一言，快馬一鞭。
停囚長智，十萬八千。
頌古三十一首·其一三
作者：釋安永
朝代：宋

掣開金殿鎖，撞碎玉樓鐘。
貪程未歸客，徒自覓行蹤。
頌古三十一首·其一九
作者：釋安永
朝代：宋

見兔放鷹，因邪打正。
脚未跨門，直須猛省。
頌古三十一首·其一二
作者：釋安永
朝代：宋

臭口未開經萬劫，絲毫纔犯鐵輪隨。
雨散雲收明月夜，反動江波說向誰。
頌古三十一首·其一五
作者：釋安永
朝代：宋

紅爐起浪拍天飛，疾焰過風孰敢窺。
任是三頭并六臂，到此休誇第一機。
頌古三十一首·其一八
作者：釋安永
朝代：宋

乞兒拾得錫，暗地空寶惜。
撞著明眼人，一文也不直。
頌古三十一首·其一六
作者：釋安永
朝代：宋

見成底事沒商量，剔起眉毛未廝當。
日暮碧天鴻鴈斷，海門斜去兩三行。
頌古三十一首·其一四
作者：釋安永
朝代：宋

三度扣關轉不開，赤手迢迢空往來。
忽然業鏡百雜碎，始覺從前滿面灰。
頌古三十一首·其七
作者：釋安永
朝代：宋

石火光中驗正邪，等閒拈却眼中沙。
自從不曾少鹽醬，敢保渠儂未到家。
頌古三十一首·其三
作者：釋安永
朝代：宋

魚行水濁，鳥飛毛落。
大士橫身，不受斧鑿。
頌古三十一首·其三〇
作者：釋安永
朝代：宋

九曲那容眨眼看，操舟誰解別波瀾。
文殊曾展回天手，直得朝宗萬派乾。
頌古三十一首·其三一
作者：釋安永
朝代：宋

擊碎髑髏，敲出骨節。
明眼人前，自彰醜拙。
頌古三十一首·其九
作者：釋安永
朝代：宋

一刀兩段絕譊訛，天下禪和不奈何。
頭戴草鞋重漏泄，知恩者少負恩多。
頌古三十一首·其二〇
作者：釋安永
朝代：宋

三人證龜喚作鼈，啞子得夢向誰說。
電光影裏浪驅馳，踏破澄潭一輪月。
頌古三十一首·其二一
作者：釋安永
朝代：宋

一出一入，半合半開。
羸鶴翹寒木，狂猿嘯古臺。
要知奇特事，當甚破草鞋。
頌古三十一首·其二七
作者：釋安永
朝代：宋

前箭猶輕後箭深，無限平人被陸沉。
箇裏豁開天地眼，吹毛拈起任橫行。
頌古三十一首·其二三
作者：釋安永
朝代：宋

問處分明答處親，縱橫有路慣反身。
相如奪得連城璧，秦主安然致太平。
頌古三十一首·其二九
作者：釋安永
朝代：宋

電光影裏，緇素區分。
纖毫不犯，總教滅門。
頌古三十一首·其二二
作者：釋安永
朝代：宋

入草親尋草裏人，重重有路掌中平。
不遇大商空突曉，日高猶聽打三更。
頌古三十一首·其二五
作者：釋安永
朝代：宋

這僧掩耳偷鈴，雲山將錯就錯。
若是碧眼胡兒，別有反身一著。
頌古三十一首·其二八
作者：釋安永
朝代：宋

掀翻海岳求知己，雪刃橫身立太平。
野老不知堯舜力，鼕鼕打鼓祭江神。
頌古三十一首·其二六
作者：釋安永
朝代：宋

獨向滄溟截眾流，等閒舞棹擲金鈎。
白雲不露烟波闊，橫笛一聲天地秋。
頌古三十一首·其二四
作者：釋安永
朝代：宋

南北山相對，東西有路分。
不經場陣裏，爭見李將軍。
頌古三十一首·其五
作者：釋安永
朝代：宋

覿面當機掣電飛，當機覿面誰能用。
一劍分身定死生，君王萬古聲名重。
頌古三十一首·其八
作者：釋安永
朝代：宋

世路風波不見君，愁腸暗寫共誰論。
迅雷纔震清飚起，白日一天星斗分。
頌古三十一首·其六
作者：釋安永
朝代：宋

喪盡家財，無本可據。
赤手殺人，彌天罪過。
頌古三十一首·其四
作者：釋安永
朝代：宋

白日青天，開眼放尿。
黄面瞿曇，一場漏逗。
黄檗
作者：釋安永
朝代：宋

生緣不在北門村，行脚何曾參百丈。
夢裏思歸黄檗山，無端平地堆青嶂。
偈
作者：釋宗一
朝代：宋

美玉藏頑石，蓮花出淤泥。
須知煩惱處，悟得即菩提。
贊達磨大師
作者：釋宗元
朝代：宋

十萬里來賣口嘴，宜乎打落當門齒，面壁九年誰採你。
深雪之中若不得救苦救難觀世音菩薩，有甚面目歸鄉里。
偈頌八首·其五
作者：釋宗印
朝代：宋

通身畫錦赤骨力，賣扇老婆手遮日。
無手人，一拳是一拳。
無足漢，一踢是一踢。
阿呵呵，九九元來八十一。
偈頌八首·其八
作者：釋宗印
朝代：宋

路見不平，拔劍相助。
傷鱉如龜，必應有主。
偈頌八首·其四
作者：釋宗印
朝代：宋

鐵崑崙兒喫一攧，南海波斯舞不徹。
夜半失却攔腰帛，笑倒東村王大伯。
辭衆頌
作者：釋宗印
朝代：宋

四十九年，一場熱鬨。
八十七春，老漢獨弄。
誰少誰多，一般作夢。
歸去來兮，梅梢雪重。
頌古三首·其三
作者：釋宗印
朝代：宋

不如隨分納些些，喚作平常事已差。
綠草溪邊頭角露，一簑烟雨屬誰家。
頌古三首·其二
作者：釋宗印
朝代：宋

一畝之地，三蛇九鼠。
物是定價，錢是足數。
題佛剎
作者：釋宗印
朝代：宋

七十勞生西復東，鄉關在念感飄蓬。
大遼半歲九分盡，全晉一年千里空。
周召已亡無善政，蔡童雖死有餘風。
華陰乞食商山去，巖谷幽尋四老翁。
題佛剎
作者：釋宗印
朝代：宋

七十勞生西復東，鄉關在望念飄蓬。
大遼半歲九分盡，全晉一年千里空。
周召已亡無善政，蔡童雖死有餘風。
華陰乞食商山去，巖谷幽尋四老翁。
偈
作者：釋宗回
朝代：宋

縣吏追呼不暫停，爭如長往事分明。
從前有箇無生曲，且喜今朝調已成。
請無門首座立僧山偈奉謝
作者：釋宗壽
朝代：宋

瑞巖近日有無門，掇向繩床判古今。
凡聖路頭俱截斷，幾多蟠蟄起雷音。
偈
作者：釋宗密
朝代：宋

休把庭華類此身，庭華落後更逢春。
此身一往知何處，三界茫茫愁殺人。
書壁
作者：釋宗振
朝代：宋

住在千峰最上層，年將耳順任騰騰。
免教名字掛人齒，甘作今朝百拙僧。
酬人偈
作者：釋宗振
朝代：宋

我有一機，直下示伊。
青天霹靂，電卷星馳。
德山臨濟，棒喝徒施。
不傳之妙，於汝何虧。
謁照師塔二首·其一
作者：釋宗敏
朝代：宋

苧麻刪補後，法律漸凌遲。
一字誰褒貶，三宗絕見知。
奔馳事名相，逸蕩傲行持。
獨有芝園老，提綱繼祖師。